DOHODA, KTOROU SA USTANOVUJE RÁMEC PRE DOHODU O HOSPODÁRSKOM PARTNERSTVE MEDZI PARTNERSKÝMI ŠTÁTMI VÝCHODOAFRICKÉHO SPOLOČENSTVA NA JEDNEJ STRANE A EURÓPSKYM SPOLOČENSTVOM A JEHO ČLENSKÝMI ŠTÁTMI NA DRUHEJ STRANE 

DOHODA, KTOROU SA USTANOVUJE RÁMEC PRE DOHODU O HOSPODÁRSKOM PARTNERSTVE 
MEDZI
PARTNERSKÝMI ŠTÁTMI VÝCHODOAFRICKÉHO SPOLOČENSTVA
NA JEDNEJ STRANE 
A 
A EURÓPSKYM SPOLOČENSTVOM 
NA DRUHEJ STRANE 

OBSAH
1.	KAPITOLA I: VŠEOBECNÉ USTANOVENIA	7
2.	KAPITOLA II: OBCHODNÝ REŽIM PRE TOVAR	9
2.1.	HLAVA I: VŠEOBECNÉ USTANOVENIA	9
2.2.	HLAVA II: VOĽNÝ POHYB TOVARU	9
2.3.	HLAVA III: NECOLNÉ OPATRENIA	12
2.4.	HLAVA IV: OPATRENIA NA OCHRANU OBCHODU	13
2.5.	HLAVA V: SPRÁVNE USTANOVENIA	17
3.	KAPITOLA III: RYBNÉ HOSPODÁRSTVO	20
3.1.	HLAVA I: VŠEOBECNÉ USTANOVENIA	20
3.2.	HLAVA II: MORSKÝ RYBOLOV	21
3.3.	HLAVA III: VNÚTROZEMSKÝ RYBOLOV A ROZVOJ AKVAKULTÚRY	24
4.	KAPITOLA IV: HOSPODÁRSKA A ROZVOJOVÁ SPOLUPRÁCA	27
5.	KAPITOLA V: OBLASTI ROKOVANÍ V BUDÚCNOSTI	27
6.	KAPITOLA VI: PREDCHÁDZANIE SPOROM A ICH UROVNÁVANIE, INŠTITUCIONÁLNE, VŠEOBECNÉ A ZÁVEREČNÉ USTANOVENIA	28
6.1.	HLAVA I: PREDCHÁDZANIE SPOROM A ICH UROVNÁVANIE	28
6.2.	HLAVA II: VŠEOBECNÉ VÝNIMKY	29
6.3.	HLAVA III: INŠTITUCIONÁLNE, VŠEOBECNÉ A ZÁVEREČNÉ USTANOVENIA	31
7.	PRÍLOHA I: CLÁ NA VÝROBKY S PÔVODOM V PARTNERSKÝCH ŠTÁTOCH EAC	37
8.	PRÍLOHA II: CLÁ NA VÝROBKY S PÔVODOM V STRANE ES	40
9.	PROTOKOL 1: TÝKAJÚCI SA VYMEDZENIA POJMU „VÝROBKY S PÔVODOM“ A METÓD ADMINISTRATÍVNEJ SPOLUPRÁCE	42
10.	PROTOKOL 2: O VZÁJOMNEJ ADMINISTRATÍVNEJ POMOCI V COLNÝCH ZÁLEŽITOSTIACH	43

DOHODA, KTOROU SA USTANOVUJE RÁMEC PRE DOHODU O HOSPODÁRSKOM PARTNERSTVE 
MEDZI 
PARTNERSKÝMI ŠTÁTMI VÝCHODOAFRICKÉHO SPOLOČENSTVA NA JEDNEJ STRANE 
A EURÓPSKYM SPOLOČENSTVOM 
NA DRUHEJ STRANE 
BURUNDSKÁ REPUBLIKA
KENSKÁ REPUBLIKA
RWANDSKÁ REPUBLIKA
TANZÁNIJSKÁ ZJEDNOTENÁ REPUBLIKA
UGANDSKÁ REPUBLIKA
ďalej len „partnerské štáty EAC“ na jednej strane
A
BELGICKÉ KRÁĽOVSTVO,
ČESKÁ REPUBLIKA,
DÁNSKE KRÁĽOVSTVO,
SPOLKOVÁ REPUBLIKA NEMECKO,
ESTÓNSKA REPUBLIKA,
HELÉNSKA REPUBLIKA,
ŠPANIELSKE KRÁĽOVSTVO,
FRANCÚZSKA REPUBLIKA,
ÍRSKO,
TALIANSKA REPUBLIKA,
CYPERSKÁ REPUBLIKA,
LOTYŠSKÁ REPUBLIKA,
LITOVSKÁ REPUBLIKA,
LUXEMBURSKÉ VEĽKOVOJVODSTVO,
MAĎARSKÁ REPUBLIKA,
MALTSKÁ REPUBLIKA,
HOLANDSKÉ KRÁĽOVSTVO,
RAKÚSKA REPUBLIKA,
POĽSKÁ REPUBLIKA,
PORTUGALSKÁ REPUBLIKA,
SLOVINSKÁ REPUBLIKA,
SLOVENSKÁ REPUBLIKA,
FÍNSKA REPUBLIKA,
ŠVÉDSKE KRÁĽOVSTVO,
SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
BULHARSKÁ REPUBLIKA,
RUMUNSKO
A EURÓPSKE SPOLOČENSTVO na druhej strane
sa rozhodli uzatvoriť túto dohodu a s týmto cieľom určili svojich splnomocnených zástupcov: 
PREAMBULA
SO ZRETEĽOM NA dohodu o založení skupiny afrických, karibských a tichomorských štátov (ďalej len „AKT“) podpísanú v Georgetowne 6. júna 1975;
SO ZRETEĽOM NA Zmluvu o založení Východoafrického spoločenstva podpísanú 30. novembra 1999 a jej protokol o založení colnej únie Východoafrického spoločenstva;
OPÄTOVNE ZDÔRAZŇUJÚC svoje želanie dosiahnuť väčšiu jednotnosť Afriky a ciele Zmluvy o založení Afrického hospodárskeho spoločenstva;
SO ZRETEĽOM NA Dohodu o partnerstve medzi členmi africkej, karibskej a tichomorskej skupiny štátov na jednej strane a Európskym spoločenstvom a jeho členskými štátmi na druhej strane, podpísanú v Cotonou 23. júna 2000, ďalej len „dohoda z Cotonou“;
SO ZRETEĽOM NA Zmluvu o založení Európskeho spoločenstva (ES); 
SO ZRETEĽOM AJ NA rozhodnutie prijaté počas samitu Východoafrického spoločenstva (ďalej len „EAC“), ktorý sa konal v Kampale (v Ugande) 14. apríla 2002 o tom, že EAC bude na účely rokovaní o dohode o hospodárskom partnerstve (ďalej len „DHP“) s Európskou úniou a vo Svetovej obchodnej organizácii rokovať ako jednotný celok. 
BERÚC DO ÚVAHY, že EAC a ES a jeho členské štáty sa dohodli, že ich obchodná a hospodárska spolupráca sa zameria na posilnenie plynulej a postupnej integrácie štátov AKT do svetového hospodárstva s náležitým zohľadnením ich politických rozhodnutí, úrovní a priorít rozvoja, čím sa podporí ich udržateľný rozvoj a prispeje k odstráneniu chudoby v EAC; 
OPÄTOVNE POTVRDZUJÚC, že DHP je v súlade s cieľmi a zásadami dohody z Cotonou, a najmä ustanoveniami jej hlavy II, časti 3;
OPÄTOVNE POTVRDZUJÚC, že DHP slúži ako nástroj rozvoja a podporuje udržateľný rast, zvyšuje výrobu a dodávateľskú kapacitu EAC, posilňuje štrukturálnu transformáciu hospodárstiev EAC a ich diverzifikáciu a konkurencieschopnosť a vedie k rozvoju obchodu, atraktívnosti investovania, technológie a tvorby pracovných miest v partnerských štátoch EAC;
PRIPOMÍNAJÚC potrebu zabezpečiť, aby sa kládol osobitný dôraz na regionálnu integráciu a na poskytovanie osobitného a rozdielneho zaobchádzania pre všetky partnerské štáty EAC, pričom sa zachová osobitné zaobchádzanie pre menej rozvinuté partnerské štáty EAC; 
VEDOMÉ, že na pozdvihnutie životnej úrovne partnerských štátov EAC sú potrebné značné investície;
PRIPOMÍNAJÚC záväzky strán v rámci Svetovej obchodnej organizácie (ďalej len „WTO“)
SA DOHODLI TAKTO:

1.	KAPITOLA I: VŠEOBECNÉ USTANOVENIA
Článok 1
Rozsah dohody
Táto dohoda ustanovuje rámec pre dohodu o hospodárskom partnerstve (DHP). 
Článok 2
Všeobecné ciele DHP
Ciele dohody o hospodárskom partnerstve sú:
a)	prispieť k hospodárskemu rastu a rozvoju vybudovaním posilneného a strategického obchodného a rozvojového partnerstva v súlade s cieľom udržateľného rozvoja;
b)	podporiť regionálnu integráciu, hospodársku spoluprácu a dobrú správu vecí verejných v EAC;
c)	podporiť postupnú integráciu EAC do svetového hospodárstva v súlade s jeho politickými rozhodnutiami a prioritami rozvoja;
d)	posilniť štrukturálnu zmenu hospodárstiev EAC a ich diverzifikáciu a konkurencieschopnosť prostredníctvom podpory ich výrobných, dodávateľských a obchodných kapacít; 
e)	zlepšiť kapacity EAC, pokiaľ ide o obchodnú politiku a otázky týkajúce sa obchodu;
f)	ustanoviť a vykonávať účinný, predvídateľný a transparentný regionálny regulačný rámec pre obchod a investície v partnerských štátoch EAC, čím sa podporia podmienky na zvýšené investície a iniciatívy súkromného sektora, a
g)	posilniť existujúce vzťahy medzi stranami na základe solidarity a vzájomného záujmu; na tento účel, v súlade s povinnosťami vyplývajúcimi z WTO, sa dohodou posilnia obchodné a hospodárske vzťahy, podporí sa nová dynamika obchodu medzi stranami prostredníctvom progresívnej, asymetrickej liberalizácie obchodu medzi nimi a posilní, rozšíri a prehĺbi sa spolupráca vo všetkých oblastiach týkajúcich sa obchodu a investícií.
Článok 3
Osobitné ciele tejto dohody
1.	V súlade s článkami 34 a 35 dohody z Cotonou ciele tejto dohody sú:
(a)	ustanoviť dohodu v súlade s článkom XXIV Všeobecnej dohody o clách a obchode z roku 1994 (ďalej len „GATT 1994“);
(b)	podporovať partnerské štáty EAC, aby pokračovali v obchode za podmienok, ktoré nie sú menej priaznivé, ako sú podmienky stanovené v dohode z Cotonou;
(c)	ustanoviť rámec, rozsah a zásady ďalšieho rokovania o obchode s tovarom vrátane pravidiel pôvodu, nástrojov ochrany obchodu, colnej spolupráce a uľahčenia obchodu, sanitárnych a fytosanitárnych (ďalej len „SPS“) opatrení, technických prekážok obchodu, ako aj o spolupráci v oblasti poľnohospodárstva, hospodárstva a rozvoja;
(d)	ustanoviť rámec a rozsah potenciálneho rokovania týkajúceho sa iných otázok vrátane obchodu so službami, otázok týkajúcich sa obchodu uvedených v dohode z Cotonou a akýchkoľvek iných oblastí záujmu obidvoch strán.
2.	Strany sa zaväzujú pokračovať v rokovaniach s cieľom najneskôr do 31. júla 2009 uzatvoriť komplexnú DHP, v ktorej budú zahrnuté témy uvedené v kapitole V.
Článok 4
Zásady
Zásady tejto dohody, ktorými sa riadia aj ďalšie rokovania medzi stranami v záujme dosiahnutia úplnej a kompletnej DHP, sú:
a)	vychádzať z acquis dohody z Cotonou;
b)	posilniť regionálnu integráciu v rámci EAC;
c)	postupovať asymetricky v prospech strany EAC, pokiaľ ide o liberalizáciu obchodu a uplatňovanie opatrení týkajúcich sa obchodu a nástrojov ochrany obchodu;
d)	umožniť partnerským štátom EAC zachovať regionálne preferencie s inými africkými krajinami a regiónmi bez toho, aby boli povinné rozšíriť ich na ES a 
e)	prispieť k zvýšeniu výrobných, dodávateľských a obchodných kapacít partnerských štátov EAC. 

2.	KAPITOLA II: OBCHODNÝ REŽIM PRE TOVAR 
2.1.	HLAVA I: VŠEOBECNÉ USTANOVENIA
Článok 5
Ciele
Ciele spolupráce v oblasti obchodu sú:
a)	poskytnúť na bezpečnom, dlhodobom a predvídateľnom základe podmienky úplného prístupu bez ciel a bez kvót na trh strany ES pre tovar s pôvodom v partnerských štátoch EAC v súlade s postupmi stanovenými v tejto dohode;
b)	progresívne a postupne liberalizovať obchod s tovarom v rámci EAC v súlade s postupmi stanovenými v tejto dohode a
c)	zachovať a zlepšiť podmienky prístupu na trh s cieľom zabezpečiť, aby sa postavenie partnerských štátov EAC zlepšilo, a nie zhoršilo. 
2.2.	HLAVA II: VOĽNÝ POHYB TOVARU
Článok 6
Clo
Na účely zrušenia dovozných ciel clo zahŕňa akékoľvek clo alebo platbu akéhokoľvek druhu uložené na dovoz tovaru alebo v súvislosti s ním vrátane akejkoľvek formy daňovej prirážky alebo príplatku v súvislosti s takýmto dovozom, okrem:
a)	platieb rovnocenných vnútroštátnym daniam, ktoré sa vyberajú za dovezený tovar, ako aj za tovar vyrobený na domácej pôde, v súlade s ustanoveniami článku 18;
b)	antidumpingových, vyrovnávacích alebo ochranných opatrení uplatňovaných v súlade s ustanoveniami hlavy IV a
c)	poplatkov a iných platieb uložených v súlade s ustanoveniami článku 9.
Článok 7
Zaradenie tovaru
Zaradenie tovaru v rámci obchodu, na ktorý sa vzťahuje táto dohoda, zodpovedá zaradeniu ustanovenému v príslušnej colnej nomenklatúre každej strany v súlade s Harmonizovaným systémom opisu a číselného označovania tovaru (ďalej len „HS“). 
Článok 8
Základné clo
Základné clo na každý výrobok, na ktorý sa uplatňuje postupné znižovanie, je clo uvedené v colnom sadzobníku každej strany.
Článok 9
Poplatky a iné platby
Poplatky a iné platby uvedené v článku 6 písm. c) sa obmedzujú na približné náklady na poskytnuté služby a nepredstavujú nepriamu ochranu domácich výrobkov alebo zdaňovanie dovozu na fiškálne účely. Za poskytnutie konzulárnych služieb sa obchodné poplatky a iné platby neukladajú. 
Článok 10
Clá na výrobky s pôvodom v strane EAC
Výrobky s pôvodom v strane EAC sa do ES dovážajú bez ciel za podmienok stanovených v prílohe I.
Článok 11
Clá na výrobky s pôvodom v strane ES
Dovozné clá na výrobky s pôvodom v strane ES sa znížia alebo zrušia v súlade s harmonogramom liberalizácie ciel uvedeným v prílohe II.
Článok 12
Pravidlá pôvodu
Na účely tejto kapitoly „s pôvodom“ znamená, že výrobok spĺňa pravidlá pôvodu stanovené v protokole 1 tejto dohody. Na účely komplexnej DHP a počas obdobia od nadobudnutia platnosti tejto dohody a do nadobudnutia platnosti komplexnej DHP strany preskúmajú ustanovenia protokolu s cieľom ich ďalšieho zjednodušenia. V rámci tohto preskúmania strany zohľadnia rozvojové potreby strany EAC a vývoj technológií, výrobné procesy a všetky ďalšie faktory vrátane prebiehajúcich reforiem týkajúcich sa pravidiel pôvodu, v súvislosti s ktorými môže byť potrebné upraviť ustanovenia tohto protokolu. Každá takáto úprava sa vykoná na základe rozhodnutia Rady pre DHP.
Článok 13
Zmrazenie cla 
S výnimkou opatrení prijatých podľa článkov 19 a 21 sa strany dohodli, že nezvýšia svoje clá uplatňované v obchode, na ktorý sa vzťahuje táto dohoda. 
Článok 14
Pohyb tovaru
1.	Na výrobky s pôvodom v strane ES alebo v strane EAC sa clá vyberú na území druhej strany iba raz. 
2.	Každé clo zaplatené pri dovoze do partnerského štátu EAC sa vráti v plnej výške, keď tovar opustí prvý partnerský štát EAC, do ktorého bol dovezený. Pri týchto výrobkoch sa potom clo zaplatí v krajine spotreby.
3.	Strany sa dohodli na spolupráci s cieľom uľahčiť pohyb tovaru a zjednodušiť colné postupy.
Článok 15
Vývozné clá a dane 
1.	Strany nezavedú žiadne nové clá alebo dane v súvislosti s vývozom tovaru do druhej strany na tovar vyvezený do druhej strany okrem tých, ktoré boli uložené na podobné výrobky určené na vnútroštátny predaj. 
2.	Bez ohľadu na odsek 1 môže strana EAC po schválení Radou pre DHP uložiť clo alebo daň v súvislosti s vývozom tovaru s cieľom:
a)	podporiť rozvoj domáceho priemyslu alebo
b)	zachovať stabilnú hodnotu meny, ak zvýšenie svetovej ceny vývoznej komodity vytvára riziko zvýšenia hodnoty meny.
3.	Tieto dane by sa mali uplatniť na obmedzený počet výrobkov na obmedzené obdobie a Rada pre DHP by ich mala po 24 mesiacoch preskúmať. 
Článok 16
Priaznivejšie zaobchádzanie na základe dohody o voľnom obchode
1.	Pokiaľ ide o predmet tejto kapitoly, strana ES poskytne strane EAC akékoľvek priaznivejšie zaobchádzanie uplatniteľné v dôsledku toho, že strana ES sa po podpise tejto dohody stane stranou dohody o voľnom obchode s tretími stranami.
2.	Pokiaľ ide o predmet tejto kapitoly, strana EAC poskytne strane ES akékoľvek priaznivejšie zaobchádzanie uplatniteľné v dôsledku toho, že strana EAC sa po podpise tejto dohody stane stranou dohody o voľnom obchode s akoukoľvek obchodnou veľmocou.
3.	Ustanovenia tejto kapitoly sa nevykladajú tak, že stranám ukladajú povinnosť, aby recipročne rozšírili akékoľvek priaznivejšie zaobchádzanie uplatniteľné v dôsledku toho, že jedna z nich sa v deň podpisu tejto dohody stane stranou dohody o voľnom obchode s tretími stranami.
4.	Ustanovenia odseku 2 sa nevzťahujú na obchodné dohody medzi stranou EAC a krajinami africkej, karibskej a tichomorskej skupiny alebo inými africkými krajinami a regiónmi.
5.	Na účely tohto článku „dohoda o voľnom obchode“ znamená dohodu, ktorá výrazne liberalizuje obchod a zabezpečuje absenciu alebo odstránenie v podstate akejkoľvek diskriminácie medzi stranami tejto dohody prostredníctvom odstránenia existujúcich diskriminačných opatrení a/alebo zákazu nových alebo diskriminačnejších opatrení v čase nadobudnutia platnosti dohody alebo na základe primeraného časového rámca.
6.	Na účely tohto článku „významná obchodná veľmoc“ znamená každú vyspelú krajinu alebo každú krajinu, ktorej podiel na svetovom vývoze tovaru v roku predchádzajúcom nadobudnutiu platnosti dohody o voľnom obchode uvedenej v odseku 2 predstavuje viac než jedno 1 %, alebo každú skupinu krajín, ktoré konajú individuálne, spoločne alebo na základe dohody o voľnom obchode, ktoré spoločne predstavujú podiel na svetovom vývoze tovaru viac než 1,5 % v roku predchádzajúcom nadobudnutiu platnosti dohody o voľnom obchode uvedenej v odseku 2.
2.3.	HLAVA III: NECOLNÉ OPATRENIA
Článok 17
Zákaz množstvových obmedzení
1.	Ak nie je v tejto dohode stanovené inak, nadobudnutím platnosti tejto dohody sa odstránia všetky zákazy alebo obmedzenia dovozu, vývozu alebo predaja na vývoz medzi stranami, okrem ciel, daní, poplatkov a iných platieb ustanovených v článku 6, či už sa uplatňujú formou kvót, dovozných alebo vývozných licencií alebo iných opatrení. Žiadne nové opatrenia takéhoto charakteru sa v obchode medzi stranami nezavedú. Ustanoveniami tohto článku nie sú dotknuté ustanovenia hlavy IV tejto kapitoly.
2.	Ustanovenia odseku 1 tohto článku sa nevzťahujú na:
a)	zákazy alebo obmedzenia vývozu uplatňované dočasne s cieľom predísť kritickému nedostatku potravín alebo iných výrobkov dôležitých pre vyvážajúcu zmluvnú stranu, alebo ho zmierniť;
b)	zákazy alebo obmedzenia dovozu a vývozu, ktoré sú nevyhnutné na uplatňovanie noriem alebo predpisov na zatrieďovanie, klasifikáciu alebo uvádzanie na trh komodít v medzinárodnom obchode.
Článok 18
Národné zaobchádzanie v oblasti vnútroštátneho zdaňovania a regulácie
1.	Dovezené výrobky s pôvodom v druhej strane nepodliehajú, priamo ani nepriamo, vnútroštátnym daniam alebo iným vnútroštátnym poplatkom akéhokoľvek druhu nad rámec tých, ktoré sa priamo alebo nepriamo uplatňujú na podobné domáce výrobky. Okrem toho strany nijako inak neuplatňujú vnútroštátne dane alebo iné vnútroštátne poplatky s cieľom poskytnúť ochranu domácej výroby.
2.	Zaobchádzanie s dovezenými výrobkami s pôvodom v druhej strane nie je nepriaznivejšie ako zaobchádzanie poskytnuté podobným domácim výrobkom, pokiaľ ide o všetky zákony, predpisy a požiadavky, ktoré majú vplyv na ich vnútroštátny predaj, ponúkanie na predaj, kúpu, dopravu, distribúciu alebo použitie. Ustanovenia tohto odseku nebránia uplatňovaniu rozdielnych vnútroštátnych dopravných poplatkov, ktoré sú založené výhradne na hospodárskej prevádzke dopravných prostriedkov, a nie na pôvode výrobku.
3.	Žiadna strana neprijme ani nezachová nijaký vnútroštátny množstvový predpis týkajúci sa zmiešavania, spracovania alebo používania výrobkov v špecifikovaných objemoch alebo pomeroch, ktorý si vyžaduje, priamo alebo nepriamo, aby akýkoľvek špecifikovaný objem alebo pomer ktoréhokoľvek výrobku, na ktorý sa vzťahuje toto opatrenie, musel byť dodávaný z domácich zdrojov. Okrem toho ani jedna strana nijako inak neuplatňuje vnútroštátne množstvové predpisy s cieľom poskytnúť ochranu domácej výroby.
4.	Ustanovenia tohto článku nebránia vyplácaniu dotácií výhradne domácim producentom vrátane platieb domácim producentom získaných z vnútroštátnych daní alebo platieb uplatňovaných v súlade s ustanoveniami tohto článku a dotácií uskutočnených prostredníctvom vládnych nákupov domácich výrobkov.
5.	Ustanovenia tohto článku sa neuplatňujú na zákony, predpisy, postupy alebo praktiky, ktorými sa riadi verejné obstarávanie.
2.4.	HLAVA IV: OPATRENIA NA OCHRANU OBCHODU
Článok 19
Antidumpingové a vyrovnávacie opatrenia
1.	S výhradou ustanovení tohto článku žiadna časť tejto dohody nebráni strane ES alebo partnerským štátom EAC prijať, či už individuálne alebo spoločne, antidumpingové alebo vyrovnávacie opatrenia v súlade s príslušnými dohodami WTO. Na účely tohto článku sa pôvod stanoví v súlade s nepreferenčnými pravidlami pôvodu strán.
2.	Strana ES pred uložením konečných antidumpingových alebo vyrovnávacích ciel na výrobky dovezené z partnerských štátov EAC zváži možnosť konštruktívnych nápravných opatrení stanovených v príslušných dohodách WTO.
3.	Ak regionálny orgán v mene dvoch alebo viacerých partnerských štátov EAC uložil antidumpingové alebo vyrovnávacie opatrenie, súdne preskúmanie vrátane fázy odvolaní sa uskutoční v rámci jedného fóra. 
4.	Ak je možné uložiť antidumpingové alebo vyrovnávacie opatrenie na regionálnom a vnútroštátnom základe, strany zabezpečia, aby takéto opatrenia neboli simultánne uplatňované na rovnaký výrobok regionálnymi orgánmi na jednej strane a vnútroštátnymi orgánmi na druhej strane. 
5.	Strana ES pred začatím akéhokoľvek prešetrovania oznámi partnerským štátom EAC prijatie riadne podloženého podnetu. 
6.	Ustanovenia tohto článku sa uplatňujú vo všetkých prešetrovaniach, ktoré sa začnú po nadobudnutí platnosti tejto dohody. 
7.	Ustanovenia tohto článku nepodliehajú ustanoveniam o urovnávaní sporov uvedeným v tejto dohode.
Článok 20
Multilaterálne ochranné opatrenia
1.	S výhradou ustanovení tohto článku žiadne z ustanovení tejto dohody nebráni partnerským štátom EAC a strane ES prijať opatrenia v súlade s článkom XIX Všeobecnej dohody o clách a obchode z roku 1994, dohodou o ochranných opatreniach a článkom 5 dohody o poľnohospodárstve. Na účely tohto článku sa pôvod stanoví v súlade s nepreferenčnými pravidlami pôvodu strán.
2.	Bez ohľadu na odsek 1, vzhľadom na celkové rozvojové ciele tejto dohody a nepatrnú veľkosť hospodárstiev EAC, strana ES neuplatní na dovoz z akéhokoľvek partnerského štátu EAC žiadne opatrenia prijaté podľa článku XIX GATT 1994, dohody WTO o ochranných opatreniach a článku 5 dohody o poľnohospodárstve.
3.	Ustanovenia odseku 2 sa uplatňujú päť rokov od dátumu nadobudnutia platnosti tejto dohody. Najneskôr 120 dní pred ukončením tohto obdobia Rada pre DHP preskúma fungovanie týchto ustanovení z hľadiska rozvojových potrieb EAC s cieľom stanoviť, či je potrebné predĺžiť ich uplatňovanie na ďalšie obdobie.
4.	Ustanovenia odseku 1 nepodliehajú ustanoveniam o urovnávaní sporov uvedeným v tejto dohode. 
Článok 21
Dvojstranné ochranné opatrenia
1.	Po preskúmaní alternatívnych riešení môžu ES alebo partnerské štáty EAC uplatniť ochranné opatrenia obmedzeného trvania za podmienok stanovených v tomto článku a v súlade s tu uvedenými postupmi.
2.	Ochranné opatrenia uvedené v odseku 1 sa môžu prijať, ak sa výrobok s pôvodom v jednej strane dováža na územie druhej strany v takých zvýšených množstvách a za takých podmienok, ktoré spôsobujú, alebo hrozí, že môžu spôsobiť:
a)	na území dovážajúcej strany vážnu ujmu domácemu odvetviu vyrábajúcemu podobné alebo priamo konkurujúce výrobky alebo
b)	narušenie v sektore hospodárstva najmä tam, kde toto narušenie spôsobuje značné sociálne problémy alebo ťažkosti, ktoré by mohli zapríčiniť vážne zhoršenie hospodárskej situácie dovážajúcej strany alebo
c)	narušenie na trhoch s podobnými alebo priamo konkurujúcimi poľnohospodárskymi výrobkami alebo v rámci mechanizmov regulujúcich tieto trhy.
3.	Ochranné opatrenia uvedené v tomto článku nepôjdu nad rámec toho, čo je potrebné na nápravu vážnej ujmy alebo narušení definovaných v odseku 2 a 5 písm. b) alebo na ich zabránenie. Tieto ochranné opatrenia dovážajúcej strany môžu pozostávať len z jedného alebo viacerých z týchto opatrení:
a)	pozastavenie ďalšieho znižovania úrovne dovozného cla na príslušný výrobok, ako sa stanovuje v tejto dohode, 
b)	zvýšenie cla na príslušný výrobok na úroveň, ktorá nepresahuje clo uplatňované na ostatných členov WTO, a
c)	zavedenie colných kvót na príslušný výrobok.
4.	Bez toho, aby boli dotknuté odseky 1, 2 a 3, ak sa akýkoľvek výrobok s pôvodom v jednom alebo vo viacerých štátoch EAC dováža v takých zvýšených množstvách a na základe takých podmienok, ktoré spôsobujú, alebo hrozí, že spôsobia, jednu zo situácií uvedených v odseku 2 jednému alebo viacerým najvzdialenejším regiónom strany ES, strana ES môže prijať opatrenia dohľadu alebo ochranné opatrenia obmedzené na dotknutý región alebo regióny v súlade s postupmi stanovenými v odsekoch 6 až 9.
5.	
a)	Bez toho, aby boli dotknuté odseky 1, 2 a 3, ak sa dováža akýkoľvek výrobok s pôvodom v strane ES v takých zvýšených množstvách a na základe takých podmienok, ktoré spôsobujú, alebo hrozí, že spôsobia, partnerskému štátu EAC jednu zo situácií uvedených v odseku 2, príslušný partnerský štát EAC môže prijať opatrenia dohľadu alebo ochranné opatrenia obmedzené na svoje územie v súlade s postupmi stanovenými v odsekoch 6 až 9.
b)	Partnerský štát EAC môže prijať ochranné opatrenia, ak sa v dôsledku zníženia ciel na jeho územie dováža výrobok s pôvodom v strane ES v takých zvýšených množstvách a na základe takých podmienok, ktoré spôsobujú narušenie, alebo hrozí, že ho spôsobia, nerozvinutému odvetviu vyrábajúcemu podobné alebo priamo konkurujúce výrobky. Toto ustanovenie je uplatniteľné iba na obdobie desiatich rokov od dátumu nadobudnutia platnosti tejto dohody. Opatrenia sa musia prijať v súlade s postupmi stanovenými v odsekoch 6 až 9.
6.	
a)	Ochranné opatrenia uvedené v tomto článku sa zachovajú len na také obdobie, ktoré môže byť potrebné na zabránenie vážnej ujme alebo narušeniam vymedzeným v odsekoch 2, 4 a 5 alebo na ich nápravu.
b)	Ochranné opatrenia uvedené v tomto článku sa neuplatňujú na obdobie dlhšie ako dva roky. Ak okolnosti oprávňujúce uloženie ochranných opatrení pretrvávajú, tieto opatrenia môžu byť predĺžené na ďalšie obdobie, a to najviac na dva roky. Ak však strana EAC alebo partnerský štát EAC uplatňuje ochranné opatrenie alebo ak strana ES uplatňuje opatrenie obmedzené na územie jedného alebo viacerých z jej najvzdialenejších regiónov, toto opatrenie sa môže uplatňovať na obdobie nepresahujúce štyri roky a ak okolnosti oprávňujúce uloženie ochranných opatrení pretrvávajú, tieto opatrenia môžu byť predĺžené na ďalšie štyri roky.
c)	V ochranných opatreniach uvedených v tomto článku prijatých na dlhšie ako jeden rok sú obsiahnuté jednoznačné prvky postupne vedúce k ich zrušeniu najneskôr do konca stanoveného obdobia.
d)	Žiadne ochranné opatrenie uvedené v tomto článku sa neuplatňuje na dovoz výrobku, ktorý predtým podliehal takémuto opatreniu, počas obdobia aspoň jedného roka od uplynutia platnosti tohto opatrenia.
7.	Na vykonávanie uvedených odsekov sa uplatňujú tieto ustanovenia:
a)	Ak sa strana domnieva, že existuje jedna z okolností uvedených v odsekoch 2, 4 a/alebo 5, okamžite túto záležitosť oznámi Rade pre DHP na účely jej preskúmania.
b)	Rada pre DHP môže predložiť akékoľvek odporúčanie potrebné na nápravu vzniknutých okolností. Ak Rada pre DHP nepredloží žiadne odporúčanie zamerané na nápravu daných okolností alebo sa do 30 dní odo dňa oznámenia danej záležitosti Rade pre DHP nedosiahne žiadne iné uspokojivé riešenie, dovážajúca strana môže v súlade s týmto článkom prijať vhodné opatrenia na nápravu daných okolností.
c)	Pred prijatím akéhokoľvek opatrenia stanoveného v tomto článku alebo v prípadoch, na ktoré sa vzťahuje odsek 8 tohto článku, príslušná strana alebo partnerský štát EAC čo najskôr poskytnú Rade pre DHP všetky relevantné informácie potrebné na dôkladné preskúmanie situácie s cieľom nájsť riešenie prijateľné pre príslušné strany.
d)	Pri výbere ochranných opatrení podľa tohto článku sa musia uprednostniť tie, ktoré najmenej narúšajú fungovanie tejto dohody.
e)	Akékoľvek ochranné opatrenie prijaté podľa tohto článku sa bezodkladne písomne oznámi Rade pre DHP a je predmetom pravidelných rokovaní v rámci tohto orgánu, a to najmä s cieľom vypracovať časový harmonogram na jeho zrušenie hneď, ako to okolnosti umožnia.
8.	Ak si výnimočné okolnosti vyžadujú okamžité kroky, príslušná dovážajúca strana, či už strana ES, EAC alebo partnerský štát EAC, podľa okolností, môže predbežne prijať opatrenia stanovené v odsekoch 3, 4 a/alebo 5 bez toho, aby dodržala požiadavky stanovené v odseku 7. Tieto opatrenia sa môžu prijať najviac na obdobie 180 dní, keď opatrenia prijala strana ES, a na 200 dní, keď opatrenia prijalo EAC alebo partnerský štát EAC, alebo keď sú opatrenia prijaté stranou ES obmedzené na územie jedného alebo viacerých najvzdialenejších regiónov. Trvanie každého takéhoto predbežného opatrenia sa započíta ako časť počiatočného obdobia a každého predĺženia uvedeného v odseku 6. Pri prijímaní takýchto predbežných opatrení sa zoberie do úvahy záujem všetkých zúčastnených strán vrátane ich úrovne rozvoja. Príslušná dovážajúca strana informuje druhú príslušnú stranu a okamžite túto záležitosť oznámi Rade pre DHP na účely jej preskúmania.
9.	V prípade, že v dovážajúcej strane podlieha dovoz výrobku správnemu postupu, ktorého účelom je rýchle poskytnutie informácií o vývoji obchodných tokov, ktoré môžu spôsobiť problémy uvedené v tomto článku, dovážajúca strana o tom bezodkladne informuje Radu pre DHP.
10.	Ani jedna strana sa nebude odvolávať na dohodu WTO s cieľom zabrániť druhej strane, aby prijala ochranné opatrenia v súlade s týmto článkom.
2.5.	HLAVA V: SPRÁVNE USTANOVENIA
Článok 22
Osobitné ustanovenia o administratívnej spolupráci
1.	Strany sa dohodli, že na vykonávanie a kontrolu preferenčného zaobchádzania poskytnutého na základe tejto hlavy je nevyhnutná administratívna spolupráca a zdôrazňujú, že sú odhodlané bojovať proti nezrovnalostiam a podvodom v colnej oblasti a záležitostiach, ktoré s ňou súvisia.
2.	Ak strana ES alebo partnerské štáty EAC na základe objektívnych informácií zistili, že nebola poskytnutá administratívna spolupráca a/alebo že došlo k nezrovnalostiam alebo podvodu, príslušná strana môže dočasne v súlade s týmto článkom zastaviť príslušné preferenčné zaobchádzanie s príslušným výrobkom či výrobkami.
3.	Na účely tohto článku sa za neposkytnutie administratívnej spolupráce okrem iného považuje:
a)	opakované nedodržanie povinnosti overiť status pôvodu príslušného výrobku či výrobkov;
b)	opakované odmietnutie alebo zbytočné prieťahy v súvislosti s následným overením dôkazu o pôvode alebo oznámením výsledkov tohto overenia;
c)	opakované odmietnutie alebo zbytočný odklad v súvislosti so získaním povolenia na vykonanie kontroly administratívnej spolupráce zameranej na overenie pravosti dokumentov alebo správnosti informácií, ktoré sú relevantné pre poskytnutie príslušného preferenčného zaobchádzania.
Na účely tohto článku sa zistenie nezrovnalostí alebo podvodu môže konštatovať okrem iného vtedy, ak bez uspokojivého vysvetlenia dôjde k rýchlemu nárastu dovozu tovaru nad zvyčajnú úroveň výrobných a vývozných kapacít druhej strany, ktorý je spojený s objektívnymi informáciami o nezrovnalostiach alebo podvode.
4.	Dočasné pozastavenie sa uplatňuje za týchto podmienok:
a)	Strana, ktorá na základe objektívnych informácií zistila, že nebola poskytnutá administratívna spolupráca a/alebo že došlo k nezrovnalostiam alebo podvodu, oznámi svoje zistenie spolu s objektívnymi informáciami bez zbytočného odkladu Rade pre DHP a začne v rámci nej na základe všetkých relevantných informácií a objektívnych zistení konzultácie s cieľom dosiahnuť riešenie prijateľné pre obe strany. 
b)	Ak strany začali konzultovať v rámci Rady pre DHP, ako sa uvádza vyššie, a nedohodli sa na prijateľnom riešení do 3 mesiacov od oznámenia, príslušná strana môže dočasne pozastaviť príslušné preferenčné zaobchádzanie s príslušným výrobkom či výrobkami. Toto dočasné pozastavenie sa bez zbytočného odkladu oznámi Rade pre DHP.
c)	Dočasné pozastavenia podľa tohto článku sa obmedzujú do miery, ktorá je nevyhnutná na ochranu finančných záujmov príslušnej strany. Ich trvanie nepresiahne šesť mesiacov, pričom túto lehotu je možné obnoviť. Dočasné pozastavenia sa Rade pre DHP oznámia okamžite po ich prijatí. Sú predmetom pravidelných konzultácií v rámci Rady pre DHP, a to najmä s cieľom ich zrušenia hneď, ako prestanú existovať podmienky na ich uplatňovanie.
5.	Zároveň s oznámením Rade pre DHP podľa odseku 4 písm. a) tohto článku by príslušná strana mala vo svojom úradnom vestníku uverejniť oznámenie určené dovozcom. V tomto oznámení by sa malo v súvislosti s príslušným výrobkom uviesť, že na základe objektívnych informácií sa zistilo, že nebola poskytnutá administratívna spolupráca a/alebo že došlo k nezrovnalostiam alebo podvodu.
Článok 23
Riešenie administratívnych omylov
V prípade omylu na strane príslušných orgánov v rámci riadneho uplatňovania vývozného preferenčného režimu, a najmä v rámci uplatňovania ustanovení protokolu 1 týkajúcich sa vymedzenia pojmu „výrobky s pôvodom“ a metód administratívnej spolupráce, ak má tento omyl dôsledky na dovozné clá, strana, ktorá znáša takéto dôsledky, môže požiadať Radu pre DHP o preskúmanie možností prijať všetky primerané opatrenia s cieľom riešiť situáciu.
Článok 24
Colné hodnotenie
1.	Pravidlá na stanovenie colnej hodnoty uplatňované na recipročný obchod medzi stranami sa riadia článkom VII dohody GATT z roku 1994 a dohodou o vykonávaní článku VII dohody GATT z roku 1994.
2.	Strany spolupracujú s cieľom dosiahnuť jednotný prístup k otázkam týkajúcim sa colného hodnotenia.

3.	KAPITOLA III: RYBNÉ HOSPODÁRSTVO 
3.1.	HLAVA I: VŠEOBECNÉ USTANOVENIA
Článok 25
1.	Strany uznávajú, že rybné hospodárstvo predstavuje kľúčový hospodársky zdroj partnerských štátov EAC, výrazne prispieva v rámci hospodárstiev partnerských štátov EAC a má obrovský potenciál pre regionálny hospodársky rozvoj a znižovanie chudoby v budúcnosti. Je to aj dôležitý zdroj potravy a devíz. 
2.	Strany tiež uznávajú, že zdroje rybného hospodárstva sú dôležitým predmetom záujmu strany ES a partnerských štátov EAC a dohodli sa na spolupráci v záujme udržateľného rozvoja a riadenia sektora rybného hospodárstva vo svojom spoločnom záujme, pričom zohľadnia hospodárske, environmentálne a sociálne vplyvy. 
3.	Strany súhlasia, že primeranou stratégiou podpory hospodárskeho rastu sektora rybného hospodárstva a posilnenia hospodárstva partnerských štátov EAC, pri zohľadnení jej dlhodobej udržateľnosti, je rozšírenie činností zameraných na zvýšenie pridanej hodnoty v tomto sektore. 
Článok 26
Ciele
Ciele spolupráce v oblasti rybného hospodárstva sú:
a)	podporovať udržateľný rozvoj a riadenie rybného hospodárstva;
b)	podporovať a rozvíjať regionálny a medzinárodný obchod vychádzajúci z najlepšej praxe;
c)	vytvoriť prostredie, vrátane infraštruktúry a budovania kapacít, umožňujúce partnerským štátom EAC vyrovnať sa s prísnymi požiadavkami trhu pre priemyselný ako aj maloobjemový pobrežný rybolov; 
d)	podporovať vnútroštátne a regionálne politiky na zvýšenie produkcie a konkurencieschopnosti sektora rybného hospodárstva;
e)	budovať prepojenia s inými hospodárskymi sektormi.

Článok 27
Rozsah pôsobnosti
Spolupráca v oblasti obchodu a rozvoja rybného hospodárstva sa vzťahuje na morský a vnútrozemský rybolov a akvakultúru.
Článok 28 
Zásady
1.	Zásady spolupráce v oblasti rybného hospodárstva zahŕňajú:
a)	podporu rozvoja a posilnenia regionálnej integrácie;
b)	zachovanie acquis dohody z Cotonou; 
c)	poskytovanie osobitného a rozdielneho zaobchádzania; 
d)	potrebu zohľadniť najlepšie dostupné vedecké informácie, pokiaľ ide o posúdenie a riadenie zdrojov; 
e)	fungovanie monitorovacieho systému environmentálnych, hospodárskych a sociálnych vplyvov v partnerských štátoch EAC;
f)	súlad s existujúcimi vnútroštátnymi zákonmi a príslušnými medzinárodnými nástrojmi vrátane UNCLOS, regionálnych a subregionálnych dohôd;
g)	zachovanie a prioritné zohľadnenie osobitných potrieb drobného rybolovu a rybolovu na vlastnú spotrebu. 
2.	Tieto základné zásady by mali prispieť k udržateľnému a zodpovednému rozvoju živých vnútrozemských a morských zdrojov, akvakultúry a k optimalizácii prínosov tohto sektora pre súčasné a budúce generácie prostredníctvom zvýšenia investícií, budovania kapacít a lepšieho prístupu na trh. 
Článok 29
Preferenčný prístup 
Strany spolupracujú s cieľom zabezpečiť poskytnutie finančnej a inej podpory na zlepšenie konkurencieschopnosti a výrobnej kapacity spracovateľských závodov, diverzifikáciu rybného hospodárstva a rozvoj a skvalitnenie prístavných zariadení.
3.2.	HLAVA II: MORSKÝ RYBOLOV
Článok 30
Rozsah pôsobnosti
Do rozsahu pôsobnosti tejto hlavy patrí využívanie, ochrana a riadenie zdrojov morského rybolovu s cieľom optimalizácie prínosov rybolovu pre región EAC prostredníctvom budovania investičných kapacít a lepšieho prístupu na trh. 
Článok 31
Ciele
Ciele spolupráce sú:
a)	posilniť spoluprácu s cieľom zabezpečiť udržateľné využívanie a riadenie zdrojov rybolovu ako pevného základu regionálnej integrácie, keďže transzonálne a migrujúce druhy sú spoločné pre pobrežné partnerské štáty EAC a keďže žiadny partnerský štát EAC nemá kapacity na zabezpečenie udržateľnosti zdroja;
b)	zabezpečiť spravodlivejšie rozdelenie prínosov plynúcich zo sektora rybného hospodárstva;
c)	zabezpečiť účinné monitorovanie, kontrolu a dohľad, ktoré sú nevyhnutné na zabránenie nezákonnému, nehlásenému a neregulovanému rybolovu, a
d)	podporiť účinné využívanie, ochranu a riadenie živých morských zdrojov vo výhradnej hospodárskej zóne (ďalej len „EEZ“ – Exclusive Economic Zone) a vo vodách, ktoré na základe medzinárodných nástrojov vrátane UNCLOS (Dohovor OSN o morskom práve), patria do jurisdikcie partnerských štátov EAC, s cieľom vzájomného sociálneho a hospodárskeho prínosu pre partnerské štáty EAC a stranu ES.
Článok 32
Oblasti spolupráce
1.	V záujme dosiahnutia cieľov spolupráce v oblasti rybného hospodárstva pri uplatnení opísaných zásad budú súčasťou spolupráce otázky riadenia a ochrany rybného hospodárstva, správa lodí a opatrenia pri spracovaní úlovku, finančné a obchodné opatrenia a rozvoj rybného hospodárstva, produktov rybného hospodárstva a morskej akvakultúry. 
2.	Strana ES prispeje k mobilizácii zdrojov na účely vykonávania stanovených oblastí spolupráce na vnútroštátnej a regionálnej úrovni, súčasťou čoho bude aj podpora budovania regionálnych kapacít. Okrem toho strana ES prispeje k opatreniam opísaným v oddiele týkajúcom sa finančných a obchodných opatrení a na rozvoj infraštruktúry osobitne zameranej na rybné hospodárstvo a morskú akvakultúru. 
a)	Otázky riadenia a ochrany rybného hospodárstva
3.	Pri stanovovaní úrovní udržateľného úlovku, kapacity rybolovu a iných stratégií riadenia sa uplatní zásada obozretného konania s cieľom predísť neželateľným dôsledkom ako je preťaženie kapacít a nadmerný rybolov, ako aj neželateľnému vplyvu na ekosystémy a drobný rybolov, alebo ich odstrániť. 
4.	Každý partnerský štát EAC môže prijať primerané opatrenia vrátane sezónnych obmedzení a obmedzení týkajúcich sa vybavenia s cieľom chrániť svoje teritoriálne vody a zabezpečiť udržateľnosť drobného a pobrežného rybolovu. 
5.	Strany by podporili členstvo všetkých príslušných partnerských štátov EAC v IOTC (Komisia pre tuniaky Indického oceánu) a iných relevantných rybárskych organizáciách. Tieto krajiny spolu so stranou ES by mali koordinovať činnosť, aby sa zabezpečilo riadenie a ochrana všetkých druhov rýb vrátane zdrojov tuniakov a tuniakovitých rýb a uľahčil vedecký výskum v danej oblasti. 
6.	Ak príslušný vnútroštátny riadiaci orgán nemá dostatočné vedecké dôkazy, aby stanovil obmedzenia a cieľové úrovne udržateľného úlovku vo výhradnej hospodárskej zóne EAC, obidve strany spolu s príslušným vnútroštátnym orgánom a IOTC, a v prípade potreby s inými regionálnymi rybárskymi organizáciami, podporia takúto vedeckú analýzu. 
7.	Strany sa dohodli, že prijmú primerané opatrenia v prípade, že zvýšené úsilie má za následok úrovne úlovku presahujúce cieľovú udržateľnú úroveň stanovenú príslušným vnútroštátnym orgánom. 
8.	V záujme ochrany a riadenia transzonálnych druhov a druhov migrujúcich na veľké vzdialenosti strana ES a pobrežné štáty EAC zabezpečia, aby plavidlá, ktoré sa plavia pod ich vlajkou, dodržiavali príslušné národné, regionálne a subregionálne opatrenia rybného hospodárstva a príslušné vnútroštátne zákony a predpisy. 
b)	Správa lodí a opatrenia pri spracovaní úlovku 
9.	Uplatní sa správa lodí a opatrenia pri spracovaní úlovku podľa IOTC a akýchkoľvek iných príslušných regionálnych rybárskych organizácií. Partnerské štáty EAC a strana ES stanovia minimálne podmienky, pokiaľ ide o monitorovanie, kontrolu a dohľad nad rybárskymi plavidlami EÚ plaviacimi sa vo vodách partnerských štátov EAC, ktoré by mali zahŕňať:
i)	pre všetky pobrežné partnerské štáty EAC sa zavedie systém monitorovania plavidiel (ďalej len „SMP“) a všetky partnerské štáty EAC budú používať kompatibilný SMP; tým partnerským štátom, ktoré nemajú SMP, strana ES pomôže zaviesť kompatibilný SMP;
ii)	okrem povinného kompatibilného SMP všetky pobrežné partnerské štáty EAC spolu so stranou ES vyvinú ďalšie mechanizmy na zabezpečenie účinného monitorovania, kontroly a dohľadu a strana ES podporí partnerské štáty EAC pri zavedení takéhoto dohodnutého systému a pomôže pri jeho vykonávaní; 
iii)	strana ES a partnerské štáty EAC majú právo umiestňovať pozorovateľov, pokiaľ ide o vnútroštátne alebo medzinárodné vody, pričom však postupy týkajúce sa využitia pozorovateľov musia byť jasne stanovené; pozorovateľov platia národné vlády, všetky palubné náklady však platí vlastník lode; strana ES bude znášať náklady na odbornú prípravu pozorovateľov;
iv)	v celom regióne sa vypracujú a budú používať spoločné systémy podávania správ o rybolove, pričom sa stanovia minimálne podmienky, ktoré musia byť pri takomto podávaní správ splnené; 
v)	všetky plavidlá, ktoré vykladajú alebo prekladajú svoj úlovok v partnerskom štáte EAC, tak robia v prístavoch alebo vo vonkajších prístavných oblastiach; na mori sa nepovolí žiadna prekládka s výnimkou osobitných prípadov a za osobitných podmienok ustanovených príslušnou regionálnou organizáciou pre riadenie rybolovu (ďalej len „ROMR“); obidve strany spolupracujú na rozvoji a modernizácii vykladacej alebo prekladacej infraštruktúry v prístavoch partnerských štátov EAC vrátane rozvojových kapacít, pokiaľ ide o rybie výrobky;
vi)	všetky plavidlá sa usilujú využívať zariadenia partnerských štátov EAC a používať miestnych dodávateľov;
vii)	podávanie správ o častiach úlovku vyhodených späť do mora je povinné; prioritou by malo byť, aby sa predchádzalo vyhadzovaniu častí úlovku späť do mora používaním metód selektívneho rybolovu v súlade so zásadami IOTC a príslušných regionálnych rybárskych organizácií; pokiaľ je to možné, vedľajší úlovok sa prinesie na pevninu.
10.	Strany sa dohodli na spolupráci pri príprave a vykonávaní národných/regionálnych programov odbornej prípravy pre štátnych príslušníkov EAC s cieľom podporiť ich účinné zapojenie sa do rybného hospodárstva. Ak strana ES uzavrela bilaterálnu dohodu o rybnom hospodárstve, podporí sa zamestnávanie štátnych príslušníkov EAC. Deklarácia MOP (Medzinárodná organizácia práce) o základných zásadách a právach pri práci sa plnoprávne uplatňuje na námorníkov nalodených na palubu plavidiel Spoločenstva.
11.	Obidve strany sa snažia postupovať koordinovane s cieľom zlepšiť spôsoby ako predísť nezákonnému, nehlásenému a neregulovanému rybolovu, odradiť od neho a odstrániť ho, a na tento účel prijmú primerané opatrenia. Rybárske plavidlá, ktoré sa zúčastňujú na nezákonnom, nehlásenom a neregulovanom rybolove by mali byť zabavené a vlastníci by mali byť stíhaní príslušnými orgánmi a nemalo by im byť dovolené opäť loviť ryby vo vodách partnerských štátov EAC, pokiaľ vopred nezískajú povolenie od štátu, pod ktorého vlajkou plávajú, od partnerských štátov EAC a v prípade potreby od príslušnej ROMR.
c)	Finančné a obchodné opatrenia a rozvojové otázky
12.	Strany sa zaviazali, že budú spolupracovať pri podpore zriaďovania spoločných podnikov na rybolovné činnosti, spracovanie rýb, prístavné služby, zvyšovanie výrobnej kapacity, zlepšovanie konkurencieschopnosti rybolovu a súvisiacich odvetví a služieb, druhotné spracovanie, rozvoj a skvalitnenie prístavných zariadení, diverzifikáciu rybolovu tak, aby zahŕňal netuniakovité druhy, ktoré sú využívané nedostatočne alebo vôbec.
3.3.	HLAVA III: VNÚTROZEMSKÝ RYBOLOV A ROZVOJ AKVAKULTÚRY 
Článok 33
Rozsah pôsobnosti
Rozsah pôsobnosti tejto hlavy sa vzťahuje na vnútrozemský rybolov, rozvoj pobrežných oblastí a akvakultúry v partnerských štátoch EAC vo vzťahu k budovaniu kapacít, prenosu technológie, normám SPS, investíciám a financovaniu investícií, ochrane životného prostredia, ako aj právnym a regulačným rámcom. 
Článok 34
Ciele
Cieľmi spolupráce v oblasti vnútrozemského rybolovu a rozvoja akvakultúry sú podpora udržateľného využívania zdrojov vnútrozemského rybolovu, zvýšenie produkcie akvakultúry, odstránenie obmedzení na strane dodávky, zlepšenie kvality rýb a rybích výrobkov s cieľom splniť normy SPS na trhu strany ES, zlepšenie prístupu na trh strany ES, riešenie vnútroregionálnych prekážok obchodu, prilákanie kapitálu a investícií do sektora, budovanie kapacít a zlepšenie prístupu k finančnej podpore pre súkromných investorov pre oblasť vnútrozemského rybolovu a rozvoja akvakultúry.
Článok 35
Oblasti spolupráce
V rámci oblastí spolupráce strana ES prispeje do týchto oblastí:
a)	Budovanie kapacít a rozvoj vývozného trhu prostredníctvom:
i)	budovania kapacít v priemyselnej a drobnej produkcii, spracovania a diverzifikácie produktov, ktoré zvyšujú konkurencieschopnosť regionálneho vnútrozemského rybolovu a akvakultúry; mohlo by sa to dosiahnuť napríklad vytvorením centier výskumu a vývoja a rozvojom akvakultúry komerčných rybárskych fariem;
ii)	budovania kapacít na riadenie reťazcov vývozného trhu vrátane zavedenia a riadenia systémov certifikácie pre osobitné rady výrobkov a implementácie podpory trhu, zvyšovania pridanej hodnoty a znižovania strát pri spracovaní úlovku pri produktoch rybného hospodárstva;
iii)	zvyšovania kapacít v regióne napríklad prostredníctvom skvalitnenia príslušných orgánov pre rybolov, združení obchodníkov a rybárov, aby sa mohli zapojiť do obchodu s produktmi rybného hospodárstva so stranou ES a programov odbornej prípravy zameraných na rozvoj a značenie výrobkov.
b)	Infraštruktúra
i)	rozvoj a zlepšenie infraštruktúry pre vnútrozemský rybolov a akvakultúru; 
ii)	uľahčenie prístupu k financovaniu infraštruktúry vrátane zariadenia všetkých druhov.
c)	Technológia
i)	obidve strany prispejú k rozvoju technických zručností vrátane podpory technológií zameraných na zvýšenie pridanej hodnoty, napríklad prostredníctvom prenosu technológie rybolovu zo strany ES do partnerských štátov EAC;
ii)	má sa zvýšiť kapacita regiónu v oblasti riadenia rybného hospodárstva, napríklad prostredníctvom výskumu a systémov zberu údajov a tým, že sa prispeje k vhodným technológiám výlovu a riadenia spracovania úlovku. 
d)	Právne a regulačné nástroje
i)	podpora rozvoja regulácie v oblasti vnútrozemského rybolovu a akvakultúry a systémov monitorovania, kontroly a dohľadu; 
ii)	podpora partnerských štátov EAC pri rozvoji primeraných právnych a regulačných nástrojov o právach duševného vlastníctva a budovaní kapacít na ich vykonávanie v medzinárodnom obchode;
iii)	environmentálne označovanie a ochrana duševného vlastníctva. 
e)	Investície a financie
i)	podpora spoločných podnikov a iných foriem zmiešaných investícií medzi zúčastnenými stranami v partnerských štátoch EAC a strane ES, napríklad pri zavádzaní postupov vyhľadávania investorov pre činnosti spoločných podnikov v oblasti vnútrozemského rybolovu a akvakultúry;
ii)	pomoc pri zabezpečovaní prístupu k úverovým možnostiam pre rozvoj malých až stredných podnikov, ako aj vnútrozemského rybolovu na priemyselnej úrovni. 
f)	Ochrana životného prostredia a druhov v rybnom hospodárstve
i)	obidve strany prispejú k opatreniam na zabezpečenie, aby obchod s rybami podporoval ochranu životného prostredia, a k ochranným opatreniam zameraným na zabránenie vyčerpaniu zásob rýb a na zachovanie biodiverzity a obozretné zavádzanie exotických druhov do akvakultúry, napríklad prostredníctvom obozretného zavádzania exotických druhov iba na riadených/uzavretých miestach na základe konzultácií so všetkými príslušnými susediacimi krajinami. 
g)	Sociálno-hospodárske opatrenia a opatrenia na zmiernenie chudoby
i)	strany prispejú k podpore malých a stredných rybárov, spracovateľov a obchodníkov s rybami budovaním kapacít partnerských štátov EAC s cieľom umožniť im zúčastňovať sa na obchode so stranou ES;
ii)	zapojenie okrajových skupín do rybného hospodárstva sa bude podporovať napríklad prostredníctvom podpory rodovej rovnosti v rybnom hospodárstve a najmä rozvojom schopností žien obchodníčok, ktoré sú zapojené do rybolovu a chcú byť v tejto oblasti aktívne; ďalšie znevýhodnené skupiny, ktoré by sa potenciálne mohli zapojiť do rybného hospodárstva, budú tiež v záujme udržateľného sociálno-hospodárskeho rozvoja súčasťou tohto procesu. 
4.	KAPITOLA IV: HOSPODÁRSKA A ROZVOJOVÁ SPOLUPRÁCA
Článok 36
Strana ES a strana EAC opätovne potvrdzujú, že uznávajú rozvojové potreby regiónu EAC a opätovne potvrdzujú aj svoj záväzok zabezpečiť, aby DHP bola nástrojom rozvoja, ktorý podporí a skonsoliduje regionálnu integráciu a pomôže pri integrácii EAC do svetového hospodárstva. Strany sa dohodli, že budú spolupracovať na stanovení rozvojových potrieb spojených s DHP a ich napĺňaní s cieľom podporiť udržateľný rozvoj, posilniť regionálnu integráciu, štrukturálnu transformáciu a konkurencieschopnosť v záujme zvýšenia výroby, zlepšenia dodávateľskej kapacity a zvyšovania pridanej hodnoty v príslušných krajinách. 
Strana ES potvrdzuje, že prispeje k zdrojom potrebným na rozvoj na základe 10. regionálneho orientačného programu ERF, programu Pomoci obchodu a rozpočtu EÚ.
5.	KAPITOLA V: OBLASTI ROKOVANÍ V BUDÚCNOSTI
Článok 37
Doložka rendez-vous
Na základe dohody z Cotonou a vzhľadom na pokrok dosiahnutý v rokovaniach o texte komplexnej DHP sa strany dohodli pokračovať v rokovaniach v týchto oblastiach:
a)	colné postupy a uľahčenie obchodu;
b)	nevyriešené otázky týkajúce sa obchodu a prístupu na trh vrátane pravidiel pôvodu;
c)	technické prekážky obchodu a SPS opatrenia; 
d)	obchod so službami;
e)	otázky týkajúce sa obchodu, a to:
i)	politika hospodárskej súťaže; 
ii)	investície a rozvoj súkromného sektora; 
iii)	obchod, životné prostredie a udržateľný rozvoj;
iv)	práva duševného vlastníctva; 
v)	transparentnosť vo verejnom obstarávaní; 
f)	poľnohospodárstvo;
g)	starostlivo vypracovaný mechanizmus urovnávania sporov a medzinárodné dohody;
h)	hospodárska a rozvojová spolupráca a
i)	akékoľvek iné oblasti, ktoré strany považujú za potrebné.
6.	KAPITOLA VI: PREDCHÁDZANIE SPOROM A ICH UROVNÁVANIE, INŠTITUCIONÁLNE, VŠEOBECNÉ A ZÁVEREČNÉ USTANOVENIA
6.1.	HLAVA I: PREDCHÁDZANIE SPOROM A ICH UROVNÁVANIE
Článok 38
Konzultácie
1.	Strany sa usilujú o vyriešenie akéhokoľvek sporu týkajúceho sa výkladu a uplatňovania tejto dohody tak, že začnú v dobrej viere konzultácie s cieľom dosiahnuť obojstranne prijateľné riešenie.
2.	Strana požiada o konzultácie prostredníctvom písomnej žiadosti adresovanej druhej strane, v ktorej uvedie sporné opatrenie a tie ustanovenia dohody, s ktorými je opatrenie podľa jej názoru v rozpore.
3.	Konzultácie sa uskutočnia pod záštitou Rady pre DHP do 40 dní od dátumu predloženia žiadosti. Konzultácie sa považujú za ukončené do 60 dní odo dňa predloženia žiadosti s výnimkou prípadu, že sa obidve strany dohodnú pokračovať v konzultáciách. Všetky informácie poskytnuté v rámci konzultácií zostanú dôverné.
4.	Konzultácie o naliehavých záležitostiach vrátane tých, ktoré sa týkajú tovaru podliehajúceho skaze a sezónneho tovaru, sa uskutočnia do 15 dní odo dňa predloženia žiadosti a považujú sa za ukončené do 30 dní odo dňa predloženia žiadosti. 
Článok 39
Urovnávanie sporov
1.	Ak sa konzultáciami nedosiahne urovnanie sporu do 60 dní uvedených v článku 38, môže každá zo strán požiadať oznámením druhej strane a Rade pre DHP o urovnanie sporu rozhodcovským konaním. V žiadosti o rozhodcovské konanie sa uvedie sporné opatrenie a tie ustanovenia dohody, s ktorými je opatrenie podľa názoru žalujúcej strany v rozpore. Na tento účel každá strana vymenuje do tridsiatich dní od predloženia žiadosti o rozhodcovské konanie rozhodcu. V prípade, že tak neurobí, môže každá zo strán požiadať generálneho tajomníka Stáleho rozhodcovského súdu o vymenovanie druhého rozhodcu.
2.	Dvaja rozhodcovia potom do tridsať dní vymenujú tretieho rozhodcu. V prípade, že tak neurobia, môže každá zo strán požiadať generálneho tajomníka Stáleho rozhodcovského súdu o vymenovanie tretieho rozhodcu.
3.	Pokiaľ sa rozhodcovia nerozhodnú inak, uplatní sa postup, ktorý je stanovený v nariadení o voliteľnom rozhodcovskom konaní Stáleho rozhodcovského súdu pre medzinárodné organizácie a štáty. Rozhodnutia rozhodcov sa prijímajú väčšinovým hlasovaním do troch mesiacov.
4.	Každá strana sporu je povinná prijať opatrenia nevyhnutné na vykonanie rozhodnutia rozhodcov.
6.2.	HLAVA II: VŠEOBECNÉ VÝNIMKY
Článok 40
Doložka o všeobecných výnimkách
S výhradou požiadavky, že takéto opatrenia sa neuplatňujú spôsobom, ktorý by znamenal svojvoľnú alebo bezdôvodnú diskrimináciu medzi stranami v situáciách vyznačujúcich sa prevažne rovnakými okolnosťami, a ani spôsobom, ktorý by bol skrytým obmedzovaním medzinárodného obchodu, žiadne z ustanovení tejto dohody nemožno vykladať tak, že strane ES, strane EAC alebo partnerskému štátu EAC bráni, aby prijala alebo presadzovala opatrenia, ktoré:
a)	sú nevyhnutné na ochranu verejnej morálky, na zachovanie verejného poriadku alebo verejnej bezpečnosti;
b)	sú nevyhnutné na ochranu života alebo zdravia ľudí, zvierat alebo rastlín; 
c)	sú nevyhnutné na zabezpečenie súladu s právnymi alebo inými predpismi, ktoré nie sú v rozpore s ustanoveniami tejto dohody vrátane ustanovení týkajúcich sa:
i)	predchádzania falošným a podvodným praktikám alebo riešenia dôsledkov neplnenia záväzkov zo zmlúv;
ii)	ochrany súkromia jednotlivcov, pokiaľ ide o spracovanie a rozširovanie osobných údajov, a ochrany dôverných záznamov a účtov jednotlivých osôb;
iii)	bezpečnosti;
iv)	presadzovania colných predpisov alebo
v)	ochrany práv duševného vlastníctva;
d)	sa týkajú dovozu alebo vývozu zlata alebo striebra;
e)	sú nevyhnutné na ochranu národných pamiatok s umeleckou, historickou alebo archeologickou hodnotou;
f)	sa týkajú ochrany neobnoviteľných prírodných zdrojov, ak sa tieto opatrenia zavádzajú spoločne s obmedzeniami domácej výroby alebo spotreby tovaru, domáceho poskytovania alebo využívania služieb a domácich investorov; 
g)	sa týkajú výrobkov väzenskej práce; 
h)	sú v rozpore s článkom 18 o národnom zaobchádzaní za predpokladu, že rozdiel v zaobchádzaní má za cieľ zabezpečiť účinné alebo nestranné uloženie alebo výber priamych daní vzhľadom na hospodársku činnosť, investorov alebo poskytovateľov služieb strany ES alebo partnerského štátu EAC alebo
(i)	sú nevyhnutné na získanie alebo distribúciu výrobkov, ktorých je na všeobecnej alebo miestnej úrovni nedostatok, za predpokladu, že všetky takéto opatrenia sú v súlade so zásadou, podľa ktorej majú všetky strany právo získať spravodlivý podiel na medzinárodnej dodávke takýchto výrobkov a akékoľvek takéto opatrenia nezlučiteľné s ostatnými ustanoveniami tejto dohody sa odvolajú, len čo podmienky, ktoré ich vyvolali, prestanú existovať. 
Článok 41
Výnimky z dôvodu bezpečnosti
1.	Žiadne z ustanovení tejto dohody nemožno vykladať tak, že:
a)	od strany ES alebo partnerského štátu EAC požaduje, aby poskytli akúkoľvek informáciu, ktorej zverejnenie je podľa nich v rozpore s ich základnými bezpečnostnými záujmami;
b)	strane ES alebo partnerskému štátu EAC bráni, aby prijali opatrenie, ktoré považujú za nevyhnutné na ochranu svojich základných bezpečnostných záujmov
i)	týkajúcich sa štiepnych a termonukleárnych materiálov alebo materiálov, ktoré slúžia na ich výrobu;
ii)	týkajúcich sa hospodárskych činností vykonávaných priamo alebo nepriamo na účely zásobovania vojenských síl;
iii)	týkajúcich sa výroby zbraní, munície a vojenského materiálu alebo obchodu s nimi;
iv)	týkajúcich sa vládneho obstarávania, ktoré je nevyhnutne dôležité z dôvodu národnej bezpečnosti alebo na účely národnej obrany, alebo
v)	uplatňovaných v čase vojny alebo inej mimoriadnej situácie v medzinárodných vzťahoch, alebo 
c)	strane ES alebo partnerskému štátu EAC bráni, aby prijali opatrenie na splnenie povinností, ktoré prijali v záujme udržania medzinárodného mieru a bezpečnosti.
2.	Strany sa navzájom informujú v čo najväčšej miere o opatreniach prijatých podľa odsekov 1 písm. b) a písm. c) a o skončení ich uplatňovania.
Článok 42 
Dane
1.	Žiadne z ustanovení tejto dohody ani akéhokoľvek opatrenia prijatého podľa tejto dohody nemožno vykladať tak, že strane ES alebo partnerskému štátu EAC bráni, aby rozlišovali pri uplatňovaní príslušných ustanovení ich daňových právnych predpisov medzi daňovými poplatníkmi, ktorí nie sú v rovnakej situácii, najmä vzhľadom na miesto ich trvalého pobytu alebo vzhľadom na miesto ich kapitálových investícií.
2.	Žiadne z ustanovení tejto dohody ani akéhokoľvek opatrenia prijatého podľa tejto dohody nemožno vykladať tak, že bráni v prijatí alebo presadzovaní opatrení, ktoré sú zamerané na zamedzenie vyhýbaniu sa plateniu daní alebo na zamedzenie daňových únikov a ktoré sú v súlade s daňovými ustanoveniami dohôd o zamedzení dvojitého zdanenia alebo inými daňovými opatreniami alebo vnútroštátnymi daňovými právnymi predpismi.
3.	Žiadne z ustanovení tejto dohody nemá vplyv na práva a povinnosti strany ES alebo partnerského štátu EAC vyplývajúce z akýchkoľvek daňových dohovorov. V prípade rozporu medzi ustanoveniami tejto dohody a akéhokoľvek takéhoto dohovoru majú vo veci rozpornej otázky prednosť ustanovenia takéhoto dohovoru. 
6.3.	HLAVA III: INŠTITUCIONÁLNE, VŠEOBECNÉ A ZÁVEREČNÉ USTANOVENIA
Článok 43
Vzťah medzi touto dohodou a komplexnou dohodou o hospodárskom partnerstve
Táto dohoda zostáva v platnosti do nadobudnutia platnosti komplexnej DHP. 
Článok 44
Vymedzenie strán a plnenie povinností
1.	Zmluvnými stranami tejto dohody sú Burundská republika, Kenská republika, Rwandská republika, Tanzánijská zjednotená republika, Ugandská republika, zmluvné strany Zmluvy o založení Východoafrického spoločenstva, ďalej len „strana EAC“, na jednej strane a Európske spoločenstvo a jeho členské štáty alebo Európske spoločenstvo alebo jeho členské štáty v rámci ich príslušných oblastí právomocí vyplývajúcich zo Zmluvy o založení ES, ďalej len „strana ES“, na druhej strane.
2.	Ak nie je jasne stanovené inak, partnerské štáty EAC sa na účely tejto dohody dohodli, že budú konať spoločne. V prípade, ak je ustanovené individuálne konanie alebo ak sa takéto konanie vyžaduje na výkon práv a/alebo na plnenie povinností podľa tejto dohody, používa sa pojem „partnerský štát EAC“.
Článok 45
Nadobudnutie platnosti a vypovedanie 
1.	Táto dohoda sa podpíše, ratifikuje alebo schváli v súlade s uplatniteľnými ústavnými alebo vnútornými pravidlami a postupmi príslušných strán.
2.	Táto dohoda nadobudne platnosť prvý deň mesiaca nasledujúceho po uložení poslednej listiny o ratifikácii, prijatí alebo schválení.
3.	Oznámenia sa zasielajú generálnym tajomníkom Rady Európskej únie a sekretariátu Východoafrického spoločenstva, ktorí sú depozitármi tejto dohody.
4.	Do nadobudnutia platnosti dohody sa strana ES a partnerské štáty EAC dohodli uplatňovať ustanovenia tejto dohody, ktoré spadajú do ich príslušných právomocí (ďalej len „predbežné uplatňovanie“). Tam, kde to je možné, sa to môže uskutočniť buď predbežným uplatňovaním alebo ratifikáciou dohody. 
5.	Predbežné uplatňovanie sa oznámi depozitárom. Dohoda sa začne predbežne uplatňovať 10 dní od prijatia neskoršieho z oznámení o predbežnom uplatňovaní buď strany ES alebo partnerských štátov EAC.
6.	Bez ohľadu na odsek 4 strana ES a partnerské štáty EAC môžu jednostranne podniknúť kroky, v uskutočniteľnom rozsahu, na uplatňovanie dohody aj pred začatím predbežného uplatňovania.
7.	Strana ES alebo strana EAC môže druhej strane písomne oznámiť svoj úmysel vypovedať túto dohodu.
8.	Vypovedanie nadobúda účinnosť mesiac po oznámení druhej strane.
Článok 46
Územná pôsobnosť
Táto dohoda sa na jednej strane uplatňuje na územiach, na ktorých sa uplatňuje Zmluva o založení Európskeho spoločenstva, a to za podmienok stanovených v uvedenej zmluve, a na druhej strane na územiach partnerských štátov EAC.
Článok 47
Rada pre DHP
1.	Strany týmto ustanovujú Radu pre DHP.
2.	Rada pre DHP je zodpovedná za správu všetkých záležitostí, ktoré sú v oblasti pôsobnosti tejto dohody, a za plnenie všetkých úloh uvedených v tejto dohode. 
3.	Rada pre DHP sa skladá zo zástupcov strán. Každá strana si stanoví, akým spôsobom bude jej zastúpenie organizované. 
Článok 48
Osobitný výbor pre colnú spoluprácu
1.	Strany týmto zriaďujú Osobitný výbor pre colnú spoluprácu pozostávajúci zo zástupcov strán. Na dátume a programe stretnutí osobitného výboru sa strany vopred dohodnú. Osobitnému výboru striedavo predsedajú zástupcovia obidvoch strán. Osobitný výbor sa zodpovedá Rade pre DHP ustanovenej v článku 47.
2.	Medzi funkcie osobitného výboru okrem iného patrí:
a)	monitorovať vykonávanie a správu protokolu týkajúceho sa vymedzenia pojmu „výrobky s pôvodom“ a metód administratívnej spolupráce;
b)	poskytovať fórum na konzultáciu a diskusiu o všetkých otázkach týkajúcich sa ciel, vrátane pravidiel pôvodu, všeobecných colných postupov, colného hodnotenia, colnej klasifikácie a vzájomnej správnej spolupráce v colných záležitostiach;
c)	posilniť spoluprácu týkajúcu sa vytvárania, uplatňovania a presadzovania pravidiel pôvodu a súvisiacich colných postupov, všeobecných colných postupov a vzájomnej administratívnej pomoci v colných záležitostiach;
d)	všetky ďalšie záležitosti, na ktorých sa strany dohodnú.
Článok 49
Vzťah k iným dohodám
1.	Žiadne z ustanovení tejto dohody nemožno vykladať tak, že strane ES, strane EAC alebo partnerskému štátu EAC bráni, aby prijali akékoľvek opatrenia vrátane opatrení súvisiacich s obchodom podľa tejto dohody, ktoré sa považujú za náležité, ako sa stanovuje v článku 11 písm. b), článku 96 a článku 97 dohody z Cotonou, a v súlade s postupmi stanovenými v týchto článkoch.
2.	S výnimkou ustanovení o spolupráci v oblasti rozvoja obsiahnutých v hlave II časti III dohody z Cotonou majú v prípade akéhokoľvek rozporu medzi ustanoveniami tejto dohody a ustanoveniami hlavy II časti III dohody z Cotonou prednosť ustanovenia tejto dohody.
3.	Strany sa dohodli, že žiadne z ustanovení tejto dohody im alebo partnerským štátom EAC neukladá povinnosť konať spôsobom, ktorý by bol v rozpore s ich povinnosťami v rámci WTO.
Článok 50
Pristúpenie nových členov do Východoafrického spoločenstva 
1.	Rada pre DHP bude upovedomená o každej žiadosti o členstvo v EAC, ktorú podá tretí štát. V priebehu rokovaní medzi EAC a kandidátskym štátom poskytne strana EAC strane ES všetky relevantné informácie a strana ES zasa stranu EAC informuje o svojich prípadných obavách, aby ich mohla vziať plne do úvahy. EAC oznámi ES každé pristúpenie k EAC. 
2.	Každý nový partnerský štát EAC sa stáva stranou tejto dohody odo dňa svojho pristúpenia k EAC prostredníctvom doložky s takým účinkom zakotvenej v akte o pristúpení. Ak v akte o pristúpení k EAC nie je ustanovené takéto automatické pristúpenie partnerského štátu EAC k tejto dohode, príslušný partnerský štát EAC k nej pristúpi uložením aktu o pristúpení na generálnom sekretariáte Východoafrického spoločenstva, ktorý zašle overené kópie strane ES.
3.	Strany preskúmajú vplyv pristúpenia nových partnerských štátov EAC na túto dohodu. Rada pre DHP môže rozhodnúť o akýchkoľvek prechodných alebo pozmeňujúcich opatreniach, ktoré môžu byť potrebné.
Článok 51
Pristúpenie nových členov k Európskej únii
1.	Rada pre DHP bude upovedomená o každej žiadosti o členstvo v Európskej únii, ktorú podá tretí štát. V priebehu rokovaní medzi Úniou a kandidátskym štátom poskytne strana ES partnerským štátom EAC všetky relevantné informácie a tieto štáty naopak stranu ES informujú o svojich prípadných obavách, aby ich mohla vziať plne do úvahy. Strana ES informuje partnerské štáty EAC o každom pristúpení nového štátu k Európskej únii (EÚ).
2.	Každý nový členský štát EÚ sa stáva stranou tejto dohody odo dňa pristúpenia prostredníctvom doložky s takým účinkom zakotvenej v akte o pristúpení. Ak v akte o pristúpení k Únii nie je ustanovené takéto automatické pristúpenie členského štátu EÚ k tejto dohode, pristúpi k nej dotknutý členský štát EÚ uložením aktu o pristúpení na generálnom sekretariáte Rady Európskej únie, ktorý zašle overené kópie partnerským štátom EAC.
3.	Strany preskúmajú vplyv pristúpenia nových členských štátov EÚ na túto dohodu. Rada pre DHP môže rozhodnúť o akýchkoľvek prechodných alebo pozmeňujúcich opatreniach, ktoré môžu byť potrebné.
Článok 52
Najvzdialenejšie regióny Európskeho spoločenstva
1.	Vzhľadom na zemepisnú blízkosť najvzdialenejších regiónov Európskeho spoločenstva a EAC a v záujme posilnenia hospodárskych a spoločenských väzieb medzi týmito regiónmi a partnerskými štátmi EAC sa strany usilujú uľahčiť spoluprácu vo všetkých oblastiach, na ktoré sa vzťahuje rozsah pôsobnosti tejto dohody, ako aj uľahčiť obchod s tovarom a so službami, podporovať investície a dopravné a komunikačné spojenia medzi najvzdialenejšími regiónmi a partnerskými štátmi EAC.
2.	V záujme dosiahnutia cieľov vymedzených v odseku 1 sa, kdekoľvek to je možné, podporuje spoločná účasť partnerských štátov EAC a najvzdialenejších regiónov na rámcových a osobitných programoch Európskeho spoločenstva v oblastiach, na ktoré sa vzťahuje rozsah pôsobnosti tejto dohody. 
3.	Strana ES sa usiluje o zabezpečenie koordinácie medzi rôznymi finančnými nástrojmi kohéznej a rozvojovej politiky Európskeho spoločenstva v záujme podpory spolupráce medzi partnerskými štátmi EAC a najvzdialenejšími regiónmi Európskeho spoločenstva v oblastiach, na ktoré sa vzťahuje táto dohoda. 
4.	Žiadne z ustanovení tejto dohody nebráni strane ES, aby uplatňovala existujúce opatrenia zamerané na riešenie štrukturálnej sociálnej a hospodárskej situácie najvzdialenejších regiónov podľa článku 299 ods. 2 Zmluvy o založení Európskeho spoločenstva.
Článok 53
Autentické znenia
Táto dohoda je vypracovaná v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, svahilskom (Kiswahili), španielskom, švédskom a talianskom jazyku, pričom všetky znenia sú rovnako autentické.
Článok 54
Prílohy
Prílohy a protokoly k tejto dohode sú jej súčasťou a Rada pre DHP ich môže preskúmať a/alebo zmeniť a doplniť. 

Príloha I	CLÁ NA VÝROBKY S PÔVODOM V PARTNERSKÝCH ŠTÁTOCH EAC 
Príloha II	CLÁ NA VÝROBKY S PÔVODOM V STRANE ES 
Protokol 1	TÝKAJÚCI SA VYMEDZENIA POJMU „VÝROBKY S PÔVODOM“ A METÓD ADMINISTRATÍVNEJ SPOLUPRÁCE
Protokol 2	O VZÁJOMNEJ ADMINISTRATÍVNEJ POMOCI V COLNÝCH ZÁLEŽITOSTIACH

7.	PRÍLOHA I: CLÁ NA VÝROBKY S PÔVODOM V PARTNERSKÝCH ŠTÁTOCH EAC
1.	Bez toho, aby boli dotknuté odseky 2, 4, 5, 6 a 7, clá strany ES (ďalej len „clo ES“) sa v deň nadobudnutia platnosti tejto dohody úplne zrušia v prípade všetkých výrobkov kapitol 1 až 97 harmonizovaného systému okrem tých, ktoré sú uvedené v kapitole 93, s pôvodom v partnerskom štáte EAC. Na výrobky kapitoly 93 strana ES naďalej ukladá clá uplatňované v zmysle doložky najvyšších výhod. Harmonogram ciel ES uplatniteľných na výrobky s pôvodom v partnerských štátoch EAC sa na informatívne účely pripojí k tejto prílohe.
2.	Clá ES na výrobky uvedené v položke 1006 colného sadzobníka s pôvodom v partnerských štátoch EAC sa zrušia od 1. januára 2010 okrem ciel ES na výrobky uvedené v podpoložke 1006 10 10, ktoré sa zrušia od nadobudnutia platnosti tejto dohody. 
3.	Strana ES a partnerské štáty EAC sa dohodli, že ustanovenia protokolu 3 dohody z Cotonou (ďalej len „protokol o cukre“) zostávajú uplatniteľné do 30. septembra 2009. Strana ES a partnerské štáty EAC súhlasia, že po tomto dátume protokol o cukre pre ne stratí platnosť. Na účely článku 4 ods. 1 protokolu o cukre dodacie obdobie 2008/2009 bude od 1. júla 2008 do 30. septembra 2009. O zaručenej cene pre obdobie od 1. júla do 30. septembra 2009 sa rozhodne na základe rokovania uvedeného v článku 5 ods. 4.
4.	Clá ES na výrobky položky 1701 colného sadzobníka s pôvodom v partnerskom štáte EAC sa zrušia od 1. októbra 2009. Kým sa clá ES úplne nezrušia a popri pridelených colných kvótach s nulovým clom stanoveným v protokole o cukre, sa na hospodársky rok 2008/2009 otvorí colná kvóta 15 000 ton s nulovým clom pre výrobky podpoložky 1701 11 10 colného sadzobníka, ekvivalent bieleho cukru, s pôvodom v partnerských štátoch EAC. Pokiaľ ide o výrobky, ktoré sa majú doviezť na základe tejto dodatočnej colnej kvóty, neposkytne sa žiadne povolenie na dovoz okrem prípadov, keď sa dovozca rozhodne zakúpiť takéto výrobky za cenu, ktorá je prinajmenšom rovnaká ako zaručená cena stanovená pre cukor dovážaný do strany ES podľa protokolu o cukre.
5.	
a)	Strana ES môže v období od 1. októbra 2009 do 30. septembra 2015 uložiť clo uplatňované v zmysle doložky najvyšších výhod na výrobky s pôvodom v partnerských štátoch, uvedené v položke 1701 colného sadzobníka, dovážané v množstve prekračujúcom ďalej uvedené limity vyjadrené v ekvivalente bieleho cukru, ktoré môžu spôsobiť narušenie na trhu s cukrom strany ES:
i)	3,5 milióna tony v hospodárskom roku takýchto výrobkov s pôvodom v štátoch, ktoré sú členmi skupiny afrických, karibských a tichomorských (štáty AKT) štátov, ktoré podpísali dohodu z Cotonou, a
ii)	1,38 milióna tony v hospodárskom roku 2009/2010 takýchto výrobkov s pôvodom v štátoch AKT, ktoré OSN nepokladá za najmenej rozvinuté krajiny. Číselná hodnota 1,38 milióna tony vzrastie na 1,45 milióna tony v hospodárskom roku 2010/2011 a na 1,6 milióna tony v nasledujúcich štyroch hospodárskych rokoch. 
b)	Dovoz výrobkov uvedených v položke 1701 colného sadzobníka s pôvodom v ktoromkoľvek partnerskom štáte, ktorý OSN pokladá za najmenej rozvinutú krajinu, nepodlieha ustanoveniam pododseku 5 a). Takýto dovoz však podlieha ustanoveniam článku 21.
c)	Clo uplatňované v zmysle doložky najvyšších výhod sa prestane uplatňovať na konci hospodárskeho roka, počas ktorého bolo zavedené.
d)	Akékoľvek opatrenie prijaté podľa tohto článku sa bezodkladne oznámi Rade pre DHP a je predmetom pravidelných rokovaní v rámci tohto orgánu.
6.	Na účely uplatňovania ustanovení článku 21 môže od 1. októbra 2015 dôjsť k narušeniam na trhoch s výrobkami uvedenými v položke 1701 colného sadzobníka v situáciách, keď sa trhová cena bieleho cukru v Spoločenstve zníži počas dvoch po sebe nasledujúcich mesiacov pod 80 % trhovej ceny bieleho cukru v Spoločenstve, ktorá prevládala počas predchádzajúceho hospodárskeho roka.
7.	Od 1. januára 2008 do 30. septembra 2015 výrobky uvedené v položkách 1704 90 99, 1806 10 30, 1806 10 90, 2106 90 59 a 2106 90 98 colného sadzobníka podliehajú osobitnému mechanizmu dohľadu, aby sa zamedzilo obchádzaniu opatrení stanovených v odsekoch 4 a 5. V prípade kumulatívneho nárastu dovozu takýchto výrobkov s pôvodom v partnerských štátoch EAC o viac ako 20 % objemu počas obdobia 12 po sebe nasledujúcich mesiacov v porovnaní s priemerom ročného dovozu za posledné tri dvanásťmesačné obdobia strana ES podrobí štruktúru obchodu, hospodárske opodstatnenie a obsah cukru takéhoto dovozu analýze a ak dospeje k záveru, že takýto dovoz sa využíva na obchádzanie opatrení stanovených v odsekoch 4 a 5, môže pozastaviť uplatňovanie preferenčného zaobchádzania a zaviesť špecifické clo podľa doložky najvyšších výhod uplatňované na dovoz podľa Spoločného colného sadzobníka Európskeho spoločenstva pre výrobky uvedené v položkách 1704 90 99, 1806 10 30, 1806 10 90, 2106 90 59 a 2106 90 98 colného sadzobníka s pôvodom v partnerských štátoch EAC. Na opatrenie podľa tohto odseku sa uplatňujú mutatis mutandis pododseky 5 b, c) a d). 
8.	V období medzi 1. októbrom 2009 a 30. septembrom 2012 sa pokiaľ ide o výrobky kódu 1701 kombinovanej nomenklatúry neposkytne žiadne povolenie na dovoz okrem prípadov, keď sa dovozca rozhodne zakúpiť takéto výrobky za cenu, ktorá nie je nižšia ako 90 % z referenčnej ceny stanovenej stranou ES na príslušný hospodársky rok.
9.	Odseky 1, 3 a 4 sa neuplatňujú na výrobky uvedené v položke 1701 colného sadzobníka s pôvodom v partnerských štátoch EAC a prepustené do voľného obehu vo francúzskych zámorských departementoch. Toto ustanovenie je uplatniteľné na obdobie 10 rokov. Toto obdobie sa predĺži o ďalšie obdobie 10 rokov, ak sa strany nedohodnú inak.

8.	PRÍLOHA II: CLÁ NA VÝROBKY S PÔVODOM V STRANE ES
1.	Clá uplatniteľné na výrobky s pôvodom v strane ES dovezené na územie partnerských štátov EAC pre tovar uvedený v prílohe II písm. a) sa zrušia dva roky od nadobudnutia platnosti tejto dohody. 
2.	Clá uplatniteľné na výrobky s pôvodom v strane ES dovezeneé na územie partnerských štátov EAC pre tovar uvedený v prílohe II písm. b) sa postupne zrušia podľa tohto harmonogramu: 
–	sedem rokov po nadobudnutí platnosti tejto dohody sa každé clo zníži na 80 % základného cla;
–	osem rokov po nadobudnutí platnosti tejto dohody sa každé clo zníži na 70 % základného cla;
–	deväť rokov po nadobudnutí platnosti tejto dohody sa každé clo zníži na 60 % základného cla;
–	desať rokov po nadobudnutí platnosti tejto dohody sa každé clo zníži na 50 % základného cla;
–	jedenásť rokov po nadobudnutí platnosti tejto dohody sa každé clo zníži na 40 % základného cla; 
–	dvanásť rokov po nadobudnutí platnosti tejto dohody sa každé clo zníži na 30 % základného cla;
–	trinásť rokov po nadobudnutí platnosti tejto dohody sa každé clo zníži na 20 % základného cla;
–	štrnásť rokov po nadobudnutí platnosti tejto dohody sa každé clo zníži na 10 % základného cla;
–	pätnásť rokov po nadobudnutí platnosti tejto dohody sa zrušia zvyšné clá.
3.	Clá uplatniteľné na výrobky s pôvodom v strane ES dovezené na územie partnerských štátov EAC pre tovar uvedený v prílohe II písm. c) sa postupne zrušia podľa tohto harmonogramu: 
–	dvanásť rokov po nadobudnutí platnosti tejto dohody sa každé clo zníži na 95 % základného cla;
–	trinásť rokov po nadobudnutí platnosti tejto dohody sa každé clo zníži na 90 % základného cla;
–	štrnásť rokov po nadobudnutí platnosti tejto dohody sa každé clo zníži na 85 % základného cla;
–	pätnásť rokov po nadobudnutí platnosti tejto dohody sa každé clo zníži na 80 % základného cla;
–	Šestnásť rokov po nadobudnutí platnosti tejto dohody sa každé clo zníži na 70 % základného cla;
–	sedemnásť rokov po nadobudnutí platnosti tejto dohody sa každé clo zníži na 65 % základného cla;
–	osemnásť rokov po nadobudnutí platnosti tejto dohody sa každé clo zníži na 60 % základného cla;
–	devätnásť rokov po nadobudnutí platnosti tejto dohody sa každé clo zníži na 55 % základného cla;
–	dvadsať rokov po nadobudnutí platnosti tejto dohody sa každé clo zníži na 50 % základného cla;
–	dvadsaťjeden rokov po nadobudnutí platnosti tejto dohody sa každé clo zníži na 40 % základného cla;
–	dvadsaťdva rokov po nadobudnutí platnosti tejto dohody sa každé clo zníži na 30 % základného cla;
–	dvadsaťtri rokov po nadobudnutí platnosti tejto dohody sa každé clo zníži na 20 % základného cla;
–	dvadsaťštyri rokov po nadobudnutí platnosti tejto dohody sa každé clo zníži na 10 % základného cla;
–	dvadsaťpäť rokov po nadobudnutí platnosti tejto dohody sa zrušia zvyšné clá.
–	
9.	PROTOKOL 1: TÝKAJÚCI SA VYMEDZENIA POJMU „VÝROBKY S PÔVODOM“ A METÓD ADMINISTRATÍVNEJ SPOLUPRÁCE
Protokol 1 sa nachádza v osobitnom dokumente
10.	PROTOKOL 2: O VZÁJOMNEJ ADMINISTRATÍVNEJ POMOCI V COLNÝCH ZÁLEŽITOSTIACH
Článok 1
Vymedzenie pojmov
Na účely tohto protokolu:
a)	„tovarom“ je všetok tovar spadajúci do oblasti pôsobnosti harmonizovaného systému, nezávisle od rozsahu pôsobnosti tejto dohody;
b)	„colným právnym predpisom“ je akékoľvek právne alebo regulačné ustanovenie uplatniteľné na území strán alebo prípadne partnerských štátov EAC, upravujúce dovoz, vývoz a tranzit tovaru a jeho prepustenie do akéhokoľvek colného režimu alebo postupu vrátane opatrení týkajúcich sa zákazu, obmedzenia a kontroly;
c)	„žiadajúcim orgánom“ je príslušný správny orgán, ktorý strany alebo prípadne partnerské štáty EAC na tento účel vymenovali a ktorý žiada o pomoc na základe tohto protokolu;
d)	„dožiadaným orgánom“ je príslušný správny orgán, ktorý strany alebo prípadne partnerské štáty EAC na tento účel vymenovali a ktorý dostal žiadosť o pomoc na základe tohto protokolu;
e)	„osobnými údajmi“ sú všetky informácie týkajúce sa identifikovaného, resp. identifikovateľného jednotlivca;
f)	„činnosťou porušujúcou colné právne predpisy“ je akékoľvek porušenie alebo pokus o porušenie colných právnych predpisov.
Článok 2
Rozsah pôsobnosti
1.	Strany si v rámci svojej pôsobnosti a spôsobom a za podmienok stanovených v tomto protokole navzájom pomáhajú s cieľom zabezpečiť riadne uplatňovanie colných právnych predpisov, a to najmä predchádzaním činnostiam porušujúcim tieto právne predpisy, ich prešetrovaním a bojom proti nim.
2.	Pomoc v colných záležitostiach ustanovená v tomto protokole sa vzťahuje na akýkoľvek správny orgán strán alebo prípadne partnerských štátov EAC, ktorý je kompetentný na uplatňovanie tohto protokolu. Nie sú ňou dotknuté predpisy, ktorými sa riadi vzájomná pomoc v trestných veciach. Nevzťahuje sa ani na informácie získané na základe právomocí vykonávaných na žiadosť súdneho orgánu okrem prípadov, ak je oznámenie týchto informácií dopredu povolené týmto orgánom.
3.	Tento protokol sa nevzťahuje na pomoc pri postupoch vyberania ciel, daní alebo pokút.
Článok 3
Pomoc poskytnutá na požiadanie
1.	Na žiadosť žiadajúceho orgánu mu dožiadaný orgán poskytne všetky príslušné informácie, ktoré mu umožnia zabezpečiť riadne uplatňovanie colných predpisov vrátane informácií týkajúcich sa zistených alebo pripravovaných činností, ktoré sú alebo by mohli byť činnosťami porušujúcimi colné predpisy.
2.	Na žiadosť žiadajúceho orgánu mu dožiadaný orgán poskytne informáciu:
a)	či bol tovar vyvezený z územia strany alebo prípadne partnerských štátov EAC zákonným spôsobom dovezený na územie druhej strany, a v prípade potreby uvedie colný režim uplatnený na tento tovar;
b)	či bol tovar dovezený na územie strany alebo prípadne partnerských štátov EAC zákonným spôsobom vyvezený na územie druhej strany, a v prípade potreby uvedie colný režim uplatnený na tento tovar.
3.	Na žiadosť žiadajúceho orgánu podnikne dožiadaný orgán v rámci svojich právnych alebo regulačných ustanovení kroky, ktoré sú nevyhnutné na zabezpečenie osobitného dohľadu nad:
a)	fyzickými alebo právnickými osobami, v súvislosti s ktorými existuje dôvodné podozrenie, že sa zúčastňujú alebo sa zúčastnili na činnostiach porušujúcich colné právne predpisy;
b)	miestami, na ktorých sa zhromažďovali alebo sa môžu zhromaždiť zásoby tovaru takým spôsobom, že existuje dôvodné podozrenie, že takýto tovar je určený na činnosti porušujúce colné právne predpisy;
c)	tovarom, ktorý je alebo môže byť prepravovaný takým spôsobom, že existuje dôvodné podozrenie, že je určený na činnosti porušujúce colné právne predpisy, a
d)	dopravnými prostriedkami, ktoré sa používajú alebo sa môžu použiť takým spôsobom, že existuje dôvodné podozrenie, že sú určené na činnosti porušujúce colné právne predpisy.
Článok 4
Spontánna pomoc
Strany si z vlastnej iniciatívy a v súlade so svojimi právnymi alebo regulačnými predpismi navzájom pomáhajú, ak to považujú za potrebné na účely riadneho uplatňovania colných právnych predpisov, a to najmä poskytovaním informácií, ktoré získali a ktoré sa týkajú:
a)	operácií, ktoré sú, alebo je podozrenie, že sú, operáciami porušujúcimi colné právne predpisy a ktoré môžu zaujímať druhú stranu,
b)	nových prostriedkov alebo postupov, ktoré sa používajú pri vykonávaní činností porušujúcich colné právne predpisy,
c)	tovaru, o ktorom sa vie, že je predmetom činností porušujúcich colné právne predpisy,
d)	fyzických alebo právnických osôb, v súvislosti s ktorými existuje dôvodné podozrenie, že sa zúčastňujú alebo sa zúčastnili na činnostiach porušujúcich colné právne predpisy, a
e)	dopravných prostriedkov, v súvislosti s ktorými existuje dôvodné podozrenie, že sa používali, používajú alebo môžu použiť pri činnostiach porušujúcich colné právne predpisy.
Článok 5
Doručenie a oznámenie
1.	Na žiadosť žiadajúceho orgánu prijme dožiadaný orgán v súlade s príslušnými uplatniteľnými právnymi alebo správnymi predpismi všetky nevyhnutné opatrenia na:
a)	doručenie všetkých dokumentov, ktoré pochádzajú od žiadajúceho orgánu a sú v rozsahu pôsobnosti tohto protokolu, adresátovi, ktorý je usadený alebo má sídlo na území dožiadaného orgánu; a keď je to vhodné,
b)	oznámenie rozhodnutí, ktoré pochádzajú od žiadajúceho orgánu a sú v rozsahu pôsobnosti tohto protokolu, adresátovi, ktorý je usadený alebo má sídlo na území dožiadaného orgánu.
2.	Žiadosti o doručenie dokumentov alebo oznámenie o rozhodnutiach musia byť vyhotovené písomne v úradnom jazyku dožiadaného orgánu alebo v jazyku prijateľnom pre tento orgán.
Článok 6
Forma a obsah žiadostí o pomoc
1.	Žiadosti podľa tohto protokolu sa podávajú písomne. K žiadostiam sa prikladajú dokumenty, ktoré sú potrebné na ich vybavenie. V naliehavých prípadoch je možné prijať aj ústne žiadosti, ktoré však musia byť bezodkladne potvrdené písomne. Žiadosti je možné takisto podať elektronickou formou.
2.	V žiadostiach podľa odseku 1 sa uvedú tieto údaje:
a)	názov žiadajúceho orgánu;
b)	požadované opatrenie;
c)	predmet a dôvod žiadosti;
d)	dotknuté právne alebo regulačné ustanovenia a iné právne prvky;
e)	čo najpresnejšie a najúplnejšie údaje o fyzických alebo právnických osobách, ktoré sú predmetom prešetrovania, a
f)	súhrn relevantných skutočností a už vykonaných prešetrení.
3.	Žiadosti sa podávajú v úradnom jazyku dožiadaného orgánu alebo v jazyku, ktorý je pre tento orgán prijateľný. Táto požiadavka sa nevzťahuje na akékoľvek dokumenty, ktoré sú priložené k žiadosti podľa odseku 1.
4.	Ak žiadosť nespĺňa stanovené formálne požiadavky, je možné požiadať o jej opravu alebo doplnenie; medzitým je možné nariadiť vykonanie preventívnych opatrení.
Článok 7
Vybavovanie žiadostí
1.	S cieľom vybaviť žiadosť o pomoc koná dožiadaný orgán v rámci svojej pôsobnosti a dostupných zdrojov tak, ako by konal vo svojom mene alebo na žiadosť iných orgánov tej istej strany alebo prípadne partnerských štátov EAC, pričom poskytne informácie, ktoré už má, a vykoná alebo zabezpečí, aby sa vykonali náležité prešetrenia. Toto ustanovenie sa takisto vzťahuje aj na akýkoľvek iný orgán, ktorému dožiadaný orgán postúpil žiadosť, ak dožiadaný orgán nemôže konať sám.
2.	Žiadosti o pomoc sa vybavujú v súlade s právnymi a regulačnými predpismi dožiadanej strany.
3.	Riadne splnomocnení úradníci jednej strany alebo prípadne partnerských štátov EAC môžu so súhlasom druhej zúčastnenej strany a v súlade s podmienkami stanovenými touto stranou alebo týmito štátmi:
a)	byť prítomní s cieľom získať informácie týkajúce sa činností, ktoré porušujú alebo by mohli porušovať colné právne predpisy, a ktoré žiadajúci orgán potrebuje na účely tohto protokolu, v kanceláriách dožiadaného orgánu alebo akéhokoľvek iného príslušného orgánu v súlade s odsekom 1;
b)	byť prítomní na prešetrovaniach uskutočnených na území tejto strany alebo príslušných partnerských štátov EAC.
Článok 8
Forma oznamovania informácií
1.	Dožiadaný orgán oznámi výsledky prešetrovaní žiadajúcemu orgánu písomne spolu s príslušnými dokumentmi, overenými kópiami a inými podkladmi.
2.	Ak sa o to požiada, informácie uvedené v odseku 1 môžu byť v elektronickej forme.
3.	Originály dokumentov sa zasielajú len na základe žiadosti v tých prípadoch, keď sa overené kópie považujú za nedostatočné. Tieto originály sa vrátia pri najbližšej príležitosti.
Článok 9
Výnimky z povinnosti poskytnúť pomoc
1.	Pomoc sa môže odmietnuť alebo môže podliehať splneniu určitých podmienok alebo požiadaviek v tých prípadoch, keď sa jedna strana alebo prípadne partnerské štáty EAC domnievajú, že pomoc na základe tohto protokolu by:
a)	pravdepodobne ohrozila zvrchovanosť štátu EAC alebo členského štátu Európskeho spoločenstva, ktorý bol na základe tohto protokolu požiadaný o poskytnutie pomoci, alebo
b)	pravdepodobne ohrozila verejný poriadok, bezpečnosť alebo iné základné záujmy, a to najmä v prípadoch uvedených v článku 10 ods. 2, alebo 
c)	porušila priemyselné, obchodné alebo služobné tajomstvo.
2.	Dožiadaný orgán môže poskytnutie pomoci odložiť, ak by sa ňou zasiahlo do prebiehajúceho prešetrovania, trestného stíhania alebo súdneho konania. V takom prípade dožiadaný orgán konzultuje so žiadajúcim orgánom, či je možné pomoc poskytnúť za takých okolností alebo podmienok, ktoré môže požadovať dožiadaný orgán.
3.	Ak žiadajúci orgán žiada o pomoc, ktorú by sám nemohol poskytnúť v prípade, ak by bol o ňu požiadaný, uvedie túto skutočnosť vo svojej žiadosti. Je potom na dožiadanom orgáne, aby rozhodol, ako na takúto žiadosť odpovie.
4.	V prípadoch uvedených v odsekoch 1 a 2 musí byť rozhodnutie dožiadaného orgánu a jeho dôvody bezodkladne oznámené žiadajúcemu orgánu.
Článok 10
Výmena informácií a dôvernosť údajov
1.	Akékoľvek informácie oznámené v akejkoľvek forme podľa tohto protokolu majú dôverný charakter alebo prístup k nim je obmedzený v závislosti od predpisov uplatniteľných v každej zo strán alebo prípadne partnerských štátoch EAC. Sú súčasťou úradného tajomstva a predmetom ochrany poskytovanej podobným informáciám na základe príslušných právnych predpisov tej strany, ktorá ich dostala, a príslušných ustanovení vzťahujúcich sa na orgány Európskeho spoločenstva.
2.	Osobné údaje sa môžu vymieňať len vtedy, ak strana, ktorá ich môže prijať, súhlasí, že zabezpečí primeranú úroveň ochrany takýchto údajov aspoň v takom rozsahu, ako by ich v predmetnom prípade chránila strana, ktorá ich môže poskytnúť. Na tento účel sa strany navzájom informujú o svojich platných predpisoch, v prípade potreby vrátane právnych ustanovení platných v členských štátoch Európskeho spoločenstva.
3.	Použitie informácií získaných na základe tohto protokolu v súdnych alebo správnych konaniach začatých vo vzťahu k činnostiam porušujúcim colné právne predpisy sa považuje za použitie na účely tohto protokolu. Preto strany môžu vo svojich dôkazných materiáloch, správach a výpovediach, ako i v konaniach a podaniach predložených súdu použiť ako dôkaz informácie a dokumenty získané a preskúmané a v súlade s ustanoveniami tohto protokolu. Príslušný orgán, ktorý tieto informácie poskytol alebo tieto dokumenty sprístupnil, bude informovaný o takomto použití.
4.	Získané informácie sa použijú výlučne na účely tohto protokolu. Ak si jedna zo strán želá použiť tieto informácie na iné účely, musí od orgánu, ktorý tieto informácie poskytol, získať vopred písomný súhlas. Takéto použitie potom podlieha akýmkoľvek obmedzeniam stanoveným týmto orgánom.
Článok 11
Znalci a svedkovia
Úradníka dožiadaného orgánu je možné splnomocniť, aby sa dostavil v rámci rozsahu svojho splnomocnenia ako znalec alebo svedok na súdne alebo správne konanie týkajúce sa záležitostí, na ktoré sa vzťahuje tento protokol, a aby predložil také predmety, dokumenty alebo ich overené kópie, ktoré môžu byť na účely konaní potrebné. V žiadosti o dostavenie sa musí osobitne uviesť, pred ktorý súdny alebo správny orgán sa úradník musí dostaviť, v akej veci a na akom základe mu budú kladené otázky.
Článok 12
Výdavky na pomoc
Strany neuplatňujú voči sebe žiadne nároky na úhradu výdavkov vzniknutých na základe tohto protokolu okrem prípadných výdavkov na znalcov a svedkov, ako aj výdavkov na tlmočníkov a prekladateľov, ktorí nie sú zamestnancami verejnej správy.
Článok 13
Vykonávanie
1.	Vykonávaním tohto protokolu sa na jednej strane poverujú colné orgány partnerských štátov ES a na druhej strane príslušné útvary Komisie Európskych spoločenstiev a prípadne colné orgány členských štátov. Tieto rozhodujú o všetkých praktických opatreniach a úpravách potrebných na jeho uplatňovanie, berúc do úvahy platné predpisy predovšetkým v oblasti ochrany údajov. 
2.	Strany navzájom konzultujú a následne sa informujú o podrobných vykonávacích predpisoch prijatých v súlade s ustanoveniami tohto protokolu.
Článok 14
Zmeny a doplnenia
Strany môžu príslušným orgánom odporučiť zmeny a doplnenia tohto protokolu, ktoré považujú za potrebné.
Článok 15
Záverečné ustanovenia
1.	Tento protokol je doplnkom k uplatňovaniu akýchkoľvek dohôd o vzájomnej správnej spolupráci, ktoré boli alebo môžu byť uzatvorené medzi stranami, nebráni tomuto uplatňovaniu a nevylučuje ani rozsiahlejšiu vzájomnú pomoc poskytnutú v rámci takýchto dohôd. 
2.	Ustanovenia tohto protokolu neovplyvňujú záväzky strán vyplývajúce z akejkoľvek inej medzinárodnej dohody alebo dohovoru.
3.	Ustanovenia tohto protokolu sa nedotýkajú ustanovení Európskeho spoločenstva, ktoré upravujú oznamovanie akýchkoľvek informácií medzi príslušnými útvarmi Komisie Európskych spoločenstiev a colnými orgánmi členských štátov Európskeho spoločenstva získaných na základe tohto protokolu, ktoré by mohli byť predmetom záujmu Európskeho spoločenstva.
4.	Bez ohľadu na ustanovenia odseku 1 majú ustanovenia tohto protokolu prednosť pred ustanoveniami akejkoľvek dvojstrannej dohody o vzájomnej pomoci, ktorá bola alebo môže byť uzatvorená medzi jednotlivými členskými štátmi Európskeho spoločenstva a partnerského štátu EAC, pokiaľ sú ustanovenia tejto dohody nezlučiteľné s ustanoveniami tohto protokolu.
5.	Otázky, ktoré sa týkajú uplatňovania tohto protokolu, strany navzájom konzultujú, aby túto záležitosť vyriešili v rámci Osobitného výboru pre colnú spoluprácu.